text:
Bavandimwe nkunda !
Igisibo cyongeye kuduha umwanya mwiza wo kuzirikana ku iremezo ry’ubuzima bwa gikristu, ari ryo urukundo. Koko rero, ni igihe gikwiye cyo kuvugurura inzira yacu mu kwemera, yaba umuntu ku giti cya cyangwa umuryango w’abakristu, tubifashijwemo n’Ijambo ry’Imana n’Amasakramentu. Ni inzira irangwa n’isengesho no gusangira n’abandi ibyo dufite, kugira umutuzo no gusiba kurya, mu gihe dutegereje ibyishimo bya Pasika.
Uyu mwaka ndifuza kubagezaho ibitekerezo bimwe na bimwe, murikiwe n’aya magambo magufi yo muri Bibiliya dusanga mu Ibaruwa yandikiwe Abahebureyi : « Bamwe bajye bita ku bandi, duterana umwete mu rukundo no mu bikorwa byiza » (10, 24). Iyi nteruro iherereye mu gace k’iyo baruwa aho umwanditsi mutagatifu adushishikariza kwizera Yezu Kristu nk’Umuherezagitambo mukuru, waturonkeye imbabazi kandi akatugeza ku Mana. Imbuto dukesha kwakira Kristu ni ubuzima bushingiye kuri iyi migenzo myiza mboneramana uko ari itatu : kwegera Nyagasani « tubigiranye umutima ugororotse n’ukwemera guhamye » (umur. 22), kwikomezamo « amizero yacu tudacogora » (umur. 23) kandi duhihibikanira kwita ku bavandimwe bacu « mu rukundo no mu bikorwa byiza » (umur. 24). Kugira ngo dukomere kuri iyo migenzo myiza dukesha Ivanjili, ni ngombwa kugira uruhare mu makoraniro ya liturujiya n’amasengesho bikorwa n’umuryango w’abakristu, ariko twita cyane ku kuzirikana ku kidutegereje nyuma y’ubu buzima : kugira ubusabane bwuzuye mu Mana. Reka noneho ibitekerezo byanjye mbishigire ku murongo wa 24, usanga mu magambo make utanga inyigisho y’ingirakamaro kandi ihora ari nshya ku migenzo myiza uko ari itatu iranga ubuzima bwa gikristu : kwita ku bandi, kuba magirirane no kwitagatifuza buri muntu ku giti cye.
1. « Nitwite ku bandi … » : ni inshingano dufite ku bavandimwe bacu
Igitekerezo cya mbere ni umuhamagaro wo « kwita ku bandi » : ijambo ry’ikigereki rikoreshwa ni katanoein, risobanura neza kwitegereza, gushishoza, kureba ubishyizeho umutima, kumenya uko ibintu biri. Iryo jambo turisanga kandi mu Ivanjili, igihe Yezu ahamagarira abigishwa be « kwitegereza » inyoni zo mu kirere, zo zidahagarika umutima nyamara zikabaho, maze ibyo bikababera ikimenyetso cy’ubuntu n’ubushishozi by’Imana yo igena byose (Lk 12, 24), no « kumenya » umugogo uri mu jisho ryabo mbere yo kureba akatsi kari mu jisho ry’uwo bava inda imwe (Lk 6, 41). Icyo gitekerezo tugisanga kandi mu kindi gice cy’iyo Baruwa yandikiye Abahebureyi, aho duhamagariwe «guhugukira Yezu » (3, 1), intumwa n’Umuherezagitambo mukuru w’ukwemera kwacu. Nuko rero, ijambo ritangira inyigisho yacu riduhamagarira kwitegereza undi, mbere na mbere Yezu, no kwita ku bandi tukareka kwigira kn’abadafite icyo duhuriyeho, mbese nk’abatagira icyo bitayeho ku maherezo y’abavandimwe bacu. Nyamara akenshi usanga imyifatire itandukanye n’iyo, ari yo yiganje muri iki gihe : kwigira ba ‘Ntibindeba’ cyangwa kutagira icyo witaho, bituruka ku kwireba wowe ubwawe byihisha inyuma yo gushaka buri gihe gushyira imbere ubuzima ibyawe bwite.
Kimwe no muri ibi bihe turimo, ijwi rya Nyagasani riracyavugana imbaraga, ahamagarira buri wese kwita ku bandi. Byongeye kandi Imana iradusaba kuba « abarinzi » b’abavandimwe bacu (reba Intg 4, 9), kugirana umubano urangwa kurushaho no kuba magirirane, kwita ku cyagirira akamaro undi no ku byo atunze byose. Itegeko riruta ayandi ry’urukundo rwa mugenzi wacu ridutegeka kandi rikadusaba kumva inshingano dufite ku muvandimwe wacu, ari we kiremwa cy’Imana n’umwana wayo nka twe : uko biri kose, kuba turi abavandimwe ku bwa kameremuntu kimwe no mu kwemera, byagombye gutuma tubona muri mugenzi wacu undi jyewe, Nyagasani akunda bitangaje. Niba twifitemo iyo ndoro y’ubuvandimwe, ubumwe n’ubutabera kimwe n’impuhwe n’urukundo bizavubuka mu mutima wacu bitagoranye. Umugaragu w’Imana Papa Pawulo wa VI yavuze ko muri ibi bihe turimo, isi ibabazwa cyane cyane no kubura ubuvandimwe. Yabivuze muri aya magambo : « Isi irarwaye. Icyago cyugarije isi gishingiye mbere na mbere ku kubura ubuvandimwe mu bantu no hagati y’ibihugu, kurusha uko cyaba gishingiye ku mutungo udahagije cyangwa kuba wikubiwe na bamwe » (Lett. Enc. Populorum progressio, [26 mars 1967], n. 66).
Kwita kuri mugenzi wacu bivuga ko tumwifuriza icyiza, dushingiye kuri ibi bintu bitatu bimuranga : ubuzima bw’umubiri, umutima n’ubwenge. Usanga abantu bo muri ibi bihe turimo basa n’abatazi icyiza n’ikibi, nyamara kandi byari ngombwa gusubiramo dukomeje ko ikibi kiriho kandi kiganje, kubera ko Imana ari « umugwaneza n’umugiraneza » (Zab 119 (118), 68). Icyitwa icyiza ni igitanga, kikarinda kandi kigasezeranya ubuzima, ubuvandimwe n’ubumwe. Nuko rero, inshingano dufite kuri mugenzi wacu ni ugushaka no gukorera undi icyiza, twifuza ko na we amenya icyiza ; kwita ku muvandimwe ni ukumenya ibyo akeneye. Ibyanditswe bitagatifu bitwibutsa kwirinda icyago cyo kwinangira umutima, tukamera mbese nk’aho « twatewe umuti usinziriza » ku buryo umuntu atabona ububabare bw’abandi. Luka, umwanditsi w’Ivanjili, atubwira imigani ibiri ya Yezu igaragaramo ingero ebyiri z’iyo mimerere ishobora kubaho mu mutima wa muntu.
Mu mugani w’Umunyasamariya w’impuhwe, umuherezabitambo n’umulevi « barihitiye » ntibita ku muntu wari waguye mu gico cy’abajura bakamwambura maze bakamuhondagura ( reba Lk 10, 30-32), naho mu mugani w’umukungu mubi, uwo muntu w’umunyamurengwe ntiyigeze abona imibereho ya Lazaro wicirwaga n’inzara imbere y’umuryango we (reba Lk 16, 19). Muri ubwo buryo bwombi, hari ikindi twakora mbese nko « kwita » kuri mugenzi wacu, kumurebana urukundo n’impuhwe. Mbese ni iki kitubuza iyo ndoro ya kimuntu kandi yuje urukundo tugomba kugirira umuvandimwe ? Akenshi ni ubukungu bw’ibintu n’umurengwe, ariko hari no gushyira imbere ya byose inyungu n’ibibazo byacu bwite. Ntitugomba na rimwe kugaragara nk’abantu badashobora « kugirira impuhwe » umuntu uri mu kaga ; umutima wacu ntuzigere na rimwe utwarwa n’inyungu kimwe n’ibibazo byacu bwite, ku buryo twima amatwi umukene utakamba. Ibiramambu, ukwicisha bugufi k’umutima w’umuntu no kuba yarahuye n’ububabare, ni byo bishobora kubyutsa mu mutima we impuhwe no kumenya ibibazo bya mugenzi we : « Intungane ihangayikwa n’amagorwa y’abakene, naho umugome ntakozwa ubumenyi » (Imig 29, 7). Bityo tubasha kumva ingingo ndangahirwe ivuga ngo « Hahirwa abababaye » (Mt 5, 4), ari bo baba bakeneye kuvuga ibyabo kugira ngo bahumurizwe babikesha ububabare bw’abandi. Guhura n’undi no kumukingurira umutima wawe ku byo akeneye, ni uburyo bwiza bwo kuronka agakiza n’umunezero usesuye.
« Kwita » ku muvandimwe bivuga kandi kuba ufitiye igishyika icyagirira akamaro umutima we. Aha ngaha rero ndifuza kwibutsa ingingo yerekeranye n’ubuzima bwa gikristu, usanga isa n’itagihabwa agaciro : gukosorana kugira ngo turonke umukiro w’iteka. Muri ibi bihe turimo, usanga muri rusange abantu basobanukiwe n’insanganyamatsiko yo kwita ku bandi, ndetse n’urukundo bigomba kubaranga kugira ngo bitume abandi bagira amagara mazima n’umutungo, ariko kandi bakirengagiza inshingano dufite zo gufasha abavandimwe bacu gusabana n’Imana. Nyamara si uko byari bimeze Kiliziya igitangira, si na ko bigomba kumera mu makaraniro yateye imbere mu kwemera, aho usanga badashishikajwe gusa n’ubuzima bw’umubiri bw’umuvandimwe, ahubwo n’ubw’umutima we bagamije kumugeza ku maherezo ye ya nyuma. Dusoma mu Byanditswe bitagatifu ngo « Nuhana umuhanga, azagukundira icyo. Uzihere umuhanga azunguka kurushaho, niwigisha intungane iziyungura ku byo isanganywe » (Imig 9, 8b-9). Kristu ubwe na we adutegeka guhana umuvandimwe wacu wacumuye (Mt 18, 15). Ijambo – elenchein – rikoreshwa muri uko gukosorana kivandimwe, ni rimwe n’iry’ubutumwa bwa gihanuzi buhamagarira abakristu kwamagana bikorwa by’abantu batwawe n’ibibi (reba Ef 5, 11). Uruhererekane rwa Kiliziya rwashyize mu bikorwa mbonezamutima by’impuhwe, ibyo « gucyaha abanyabyaha ». Ni ngombwa kugaruka kuri iyo migenzereze iranga urukundo rwa gikristu. Ntitugomba kwicecekera imbere y’ikibi. Kuri iyi ngingo ndatekereza ku myitwarire y’abo bakristu, babitewe ahari no kubaha ikiremwamuntu cyangwa izindi nyungu bwite, bashyigikira imyumvire rusange aho kurinda abavandimwe babo imitekerereze n’imikorere inyuranyije n’ukuri, kandi ntibakurikire inzira ibageza ku cyiza. Nta na rimwe uko gucyaha kwa gikristu kwigeze gukoranwa umutima ushaka guhana cyangwa gushinja abandi. Ahubwo buri gihe bikoranwa urukundo n’impuhwe kandi bikagaragaza igishyika nyakuri umuntu afite cyo kugirira neza umuvandimwe. Pawulo intumwa agira ati « Niba hagize ufatirwa mu cyaha, mwebwe abayoborwa na Roho, nimumuhane ariko mumworoheye. Nawe ubwawe witonde maze utazavaho ushukwa » (Gal 6, 1). Muri iyi si yacu yamunzwe n’ubwikanyize, ni ngombwa kwibuka akamaro ko gukosorana kivandimwe, kugira ngo tugendere hamwe mu nzira igeza ku butungane. Mbese nk’uko Ibyanditswe bivuga, « intungane igwa incuro ndwi » (Imig 24, 16), kandi twese turi abanyankege nke n’abanyabyaha (reba 1 Yh 1, 8). Nuko rero, gufasha no kwemera gufashwa bifite akamaro cyane, igihe wemera mu by’ukuri kwireba ubwawe kugira ngo ubashe kuboneza imibereho yawe bwite no kugendana icyizere mu nzira ya Nyagasani. Dukeneye buri gihe indoro yuje urukundo kandi ikosora, imenya kandi ikazirikana, ishishoza kandi ibabarira (reba Lk 22, 61), nk’uko Imana yabikoze kandi ibikorera buri muntu muri twe.
2. « Guterana inkunga » : ingabire yo kuba magirirane.
Uko « kwita ku bandi » bihabanye n’imyumvire yibanda gusa ku buzima bwo ku isi, ikirengagiza ko ubwo buzima bw’umuntu butarangirira hano ku si, ahubwo ko buzakomeza no kubaho nyuma y’ubu buzima. Byongeye kandi, iyo myumvire yemera ko umuntu ahitamo ibyo yishakiye byose yitwaje ubwigenge bwe. Umuryango w’abantu uteye nk’umuryango wo muri ibi bihe turimo, ushobora kutita ku bubabare bw’umubiri nk’uko ushobora no kwirengagiza ibikenewe mu rwego rw’umutima n’ubwenge, bifasha umuntu mu guharanira kugira ubuzima bwiza. Mu muryango w’abakristu si uko bigomba kumera ! Pawulo intumwa aduhamagarira guharanira « ibishyigikira amahoro n’ibidufasha guterana inkunga « (Rom 14, 19), umuntu agashimisha « mugenzi we akora icyiza cyamukomeza » (Rom 15,2), adaharanira inyungu ze bwite, ahubwo « ibifitiye abenshi akamaro ngo bakurizeho gukira » (1 Kor 10, 33). Uko gukosorana n’uko kwigishanya, bigiranywe umutima wicisha bugufi kandi wuje urukundo, bigomba kuba uruhande rumwe mu bigize ubuzima bw’umuryango w’abakristu.
Abigishwa ba Nyagasani, bunze ubumwe na Kristu babikesha Ukaristiya, babaho mu bumwe bubahuza nk’ingingo z’umubiri umwe. Ibyo bisobanura ko mugenzi wanjye yampaye ku buryo bwihariye kunga ubumwe n’ubuzima bwe, umukiro we, ko arebwa n’ubuzima bwanjye kimwe n’umukiro wanjye. Aha ngaha rero tugeze ku ngingo ikomeye cyane yerekeye ubumwe : ubuzima bwacu bufitanye ubumwe n’ubuzima bw’abandi, haba mu byiza kimwe no mu bibi ; icyaha kimwe n’ibikorwa by’urukundo na byo bigira ingaruka mbi cyangwa nziza mu mibanire y’abantu. Muri Kiliziya, Umubiri mayobera wa Kristu, uko kuba magirirane birigaragaza : umuryango ntuhwema kwihana no gusaba imbabazi kubera ibyaha by’abana bawo, ariko kandi ukanishima cyane kubera ubuhamya bw’imigenzo myiza n’ubw’urukundo buwutangirwamo. Pawulo intumwa aragira ati « Ingingo zose nizibe magirirane » (1 Kor 12, 25), kugira ngo zibe umubiri umwe. Urukundo tugirira abavandimwe, mbese nk’imfashanyo duha abakene, ari byo umugenzo uranga Igisibo hamwe n’isengesho no gusiba kurya ni ikimenyetso kigaragara, kandi rushinga imizi muri uko kuba magirirane. Mu kwita ku bakene mu buryo bufatika, umukristu ashobora kugaragaza uruhare rwe mu Mubiri umwe rukumbi ari wo Kiliziya. Kwita ku bandi muri uko kuba magirirane na byo ni ukwemera ibyiza Nyagasani akorera muri bo, no kumushimira hamwe na bo ibitangaza bikeshwa ingabire Imana Nyirubuntu na Nyirububasha ikomeza gukorera mu bana bayo. Igihe umukristu abonye muri mugenzi we igikorwa cya Roho Mutagatifu, nta kindi yakora kitari ukubyishimira no gusingiza Data uri mu ijuru (reba Mt 5, 16).
3 . « Kugira ngo duterane umwete mu rukundo no mu bikorwa byiza » : tugomba kugendera hamwe mu butungane.
Ayo magambo yo mu Ibaruwa yandikiwe Abahebureyi (10, 24), adushishikariza kwita ku muhamagaro rusange wacu, wo kuba intungane, ari na yo nzira ihoraho mu buzima bwa gikristu igeza ku ngabire zisumbuye no ku rukundo ruruta byose kandi rw’ingirakamaro (1 Kor 12, 31 ; 13, 1-13). Intego yo kuba magirirane igamije kudushishikariza twese kugira urukundo rushyitse kandi ruruta byose, rumeze « nk’umuseke ukebye ugatangaza kugeza ku manywa » (Imig 4, 18), mu gihe tugitegereje kubaho mu mucyo udashira ku Mana. Igihe twagenewe mu mibereho yacu yose ni ingirakamaro, kugira ngo tugire ubumenyi kandi dukore ibikorwa byiza mu rukundo rw’Imana. Muri ubwo buryo Kiliziya irakura kandi ikiyongera kugira ngo igere ku rugero ruhamye, ruyingayinga urwa Kristu (reba Ef 4, 13). Byongeye kandi, ni muri uko gukura mu buryo buhamye dushingiraho inyigisho yacu, idushishikariza kuba magirirane kugira ngo tugere ku rukundo rwuzuye no ku bikorwa byiza.
Na none ariko birababaje ko hakiriho igishuko cyo kutagira umwete, gupfukirana Roho Mutagatifu no kwanga « gukoresha ingabire » twahawe ngo zitugirire akamaro ubwacu ndetse n’abandi (Mt 25, 25….). Twese twarazwe ubukungu buturuka ku Mana n’ubukungu bw’iby’isi, budufasha kurangiza umugambi w’Imana ku byagirira akamaro Kiliziya n’ugucungurwa kwacu (reba Lk 12, 21 ; 1 Tim 6, 18). Abayobozi mu by’iyobokamana bibutsa ko, mu buzima bw’ukwemera, umuntu udatera intambwe ajya imbere asubira inyuma. Bavandimwe nkunda, twakire umuhamagaro uhora ari mushyashya, utuganisha ku « rwego rwisumbuye » rw’ubuzima bwa gikristu (JEAN-PAUL II, Lett. Ap. Novo millennio ineunte [6 janvier 2001], n. 31). Mu kumenya no kurata umunezero usesuye n’ubutungane bya bamwe mu bakristu b’intangarugero, Kiliziya na yo mu bwitonzi bwayo iba igamije gushishikariza abantu icyifuzo cyo gukurikiza imigenzo myiza. Mutagatifu Pawulo agira ati « Mushyire imbere icyahesha buri wese icyubahiro » (Rom 12, 10).
Kuri iyi si isaba abakristu gutanga ubuhamya bushya bw’urukundo n’ubudahemuka bafitiye Nyagasani, bose bumva ko bategetswe gukora ibishoboka byose kugira ngo bakundane urukundo rwa kivandimwe, bakabigaragariza mu murimo no mu bikorwa byiza. Uwo muburo urakomeye cyane cyane muri iki gihe gitagatifu cyo kwitegura Pasika. Mu kubifuriza Igisibo gitagatifu kandi cy’ingirakamaro, mbaragije ubuvugizi bwa Bikira Mariya, kandi mwese mbahaye umugisha wa gitumwa mbikuye ku mutima.
Bikorewe i Vatikani, ku wa 3 Ugushyingo 2011.
Byashyizwe mu Kinyarwanda
n’Ubunyamabanga bw’Inama y’Abepiskopi Gatolika mu Rwanda
(Secrétariat Général de la C.EP.R.)


c: text/html

text:
Menya ibanga ryo gusezera ku bubata bwa kamere, witegurire kuragwa ubwami bw’Imana.
Intumwa Pawulo yandikiye Abagaratiya, yerekana ko atangazwa cyane n’uko umudendezo bahawe wabateye kunamuka bakareka ubutumwa bwiza bwa Yesu, maze abibutsa ko ubutumwa yabazaniye atari ubutumwa bwavuye ku bantu, ahubwo ko ari ubutumwa yahawe na Yesu kiristo ubwe, abagira inama ko baramutse bemeye kuyoborwa n’ Umwuka Wera byabafasha gusezera ku bubata bwa kamere.
Pawulo yakomeje agira ati: ndavuga nti “Muyoborwe n’Umwuka”, kuko ari bwo mutazakora ibyo kamere irarikira kuko kamere irarikira ibyo Umwuka yanga, kandi Umwuka yifuza ibyo kamere yanga kuko ibyo bihabanye, ni cyo gituma ibyo mushaka gukora atari byo mukora. (Abagaratiya 5:16-17).
19 Dore imirimo ya kamere yabagaragarije ni iyi:
Gusambana
Gukora ibiteye isoni n’iby’isoni nke
Gusenga ibishushanyo
Kuroga
Kwangana
Gutongana,
Ishyari
Umujinya
Amahane,
Kwitandukanya
Kwirema ibice,
Kugomanwa
Gusinda
Ibiganiro bibi n’ibindi bisa bityo. Mu kwanzura yongeye ho ati:
Ndababwira hakiri kare nk’uko nababwiye kera, yuko abakora ibisa bityo batazaragwa ubwami bw’Imana.
Nshuti muvandimwe usomye ubu butumwa, ntawakwirengagiza ko Imana yanyujije aya magambo muri Pawulo ariyo Mana yacu, kandi inama zabagirwaga, nizo natwe tugirwa, Twahawe umudendezo ariko uyu mudendezo ntukwiye kutubere ikiraro cyo kwambukiraho dukora abyo kamere yacu irarikira,ahubwo twumvire umwuka wera uhora atuburira nibwo tuzaragwa ubwami bwo mu ijuru.
Birashoboka ko kuri uyu munsi Imana ikureba igasanga ukwiye gufashwa n’izi mpuguro, umwemerere akuyobore kandi uraba umwe mubahiriwe Amen.
RUTAGUNGIRA Ernest

robotstxt: allowed

filter: keep


text:
1
Bayobozi namwe baturage b’ako karere ayo mahano yabereyemwo, ndizera ko mutazazinzika icyo cyaha gikomeye kandi gisebya ubuyobozi n’akarere. Nimihite mushyikiriza parquet cyangwa izindi nzego zibishinzwe iyo nkozi y’ibibi yiha gukubita abashinzwe umutekano wa rubanda. Ntimuzategereze ko uwo mudasso ariwe urega kuko yarangije guhungabana. Ntimuvuge ngo ntibindeba kuko twese nk’abanyarwanda dukunda ukuri n’ubutabera biratureba. Murakoze. BAVUGA Charles
MAYOR MUPENZI NI UMUGOME, MUKARERE KA NGOMA BARAMUZI,NIYIHANGANE NIBA NAWE KANSERI IMUMEREYE NABI,KUBA AFITE KARINAMARYO NA MURAMUWE ACP BASABOSE YISHYIGIKIZA NTIBIZAMUBUZA KUVAHO NGO ARIMBUKE NUBUGOME AGIRA
Nyamara mushatse mwatabara akarere ka Nyagatare. Twebwe abaturage tumerewe nabi peeeee!!!!!! Mayor ntawe tuzi ntituranamubona. Nyagatare we genda urambabaje baguhaye umugome ngo ni mayor. Nubwo wirukanye Kamugisha ntabwo uzamuruta kuko n'umutima agira nuwabantu bazima. Sinkuwawe umeze nk'impyisi core ko Ngo usigaye urya abantu ukarenzaho amaraso yabo. Uzabaririze iherezo ry'abagome nkawe. Ntabwo uramenya aho uyoboye sha. Uzapfa wumve nugera ikuzimu ugarame wibaze icyo wahoye abanyamutara . Iherezo ryawe siryiza sinkusabiye gufungwa nkusabiye .......................... Igihano giturutse k'Uwiteka.
Mupenzi George arabamara daaaaa!!!!!! Cancer nawe iragukoraho n'iminsi mike gusa ihangane .
IBYO UVUGA NUKURI KO HARI KU CYUMWERU NINDE WAKIRIYE UBWEGURE BWE MUNSOBANURIRE ABASOBANUKIWE INYA MINALOC
Ninde yahaye ubwegure bwe kandi hari Ku cyumweru tuziko inzego za reta zidakora. Nimutubwire niba hari habaye inama njyanama cg nyobozi.bitari ibye yaba yaregujwe da.
Ninde yahaye ubwegure bwe kandi hari Ku cyumweru tuziko inzego za reta zidakora. Nimutubwire niba hari habaye inama njyanama cg nyobozi.bitari ibye yaba yaregujwe da.
abenshi iyo bageze mu myanya bibagirwa ibyo bigishijwe mu ishuri (qualities of a good leader)
1


text:
Bamwe mu bashinga ingo uracyasanga batarabasha gutandukanya ibihe banyuramo mu mibereho yabo kuva bashinze urugo, uko ibihe bigenda bisimburana, kuburyo usanga bivamo amakimbirane ashobora gusenya umuryango
Imibanire y’abarushinganye igenda ihindagurika bitewe n’igihe bagezemo nk’ uko kugirango umuntu abe mukuru anyura mu bihe bitandukanye.
Muri ibyo bihe rero ingo zicamo twavuga :
- Igihe cy’irambagiza (Fiançaille)
- Igihe cya nyuma y’ubukwe nta mwana uravuka
- Igihe cyo gutwita no kubyara
- Igihe cyo kurera abana batoya
- Igihe cyo kurera abana bakuze bageze mu bugimbi n’ ubwangavu ( Adolescence)
- Igihe cyo gushyingira
- Igihe Abana bose bavuye mu rugo
Urugero rukunda kugaragara cyane ku bagore, ni ukugerereranya igihe cya nyuma y’ubukwe n’icya « fiançailles » bagakeka ko abagabo babo babanze, kuko batakibatelefona buri saha, cyangwa kuko batakibasohokana cyane, n’ibindi. Benshi ugasanga bibabaza ko abagabo babo batangiye kubanga.
Ku bagabo na bo imyitwarire nk’iyo igaragara babyaye ugasanga umugore yita ku mwana amasaha menshi akayamuharira kandi mbere igihe cye cyose cyari icyo kwita ku mugabo. Iki gihe rero umugabo ashobora kumva ko nta gaciro agifite ku mugore we bigatuma yisubirira ku nshuti za mbere cyangwa se agahungira mu kazi bitewe no gutekereza ko umugore akunda umwana kumurusha.
Rimwe na rimwe iyo umwana akuze ashobora guteza ubwumvikane bucye hagati y’ababyeyi. Cyane cyane ibi biba mu gihe abana babaye ingimbi n’abangavu. Urugero ni nk’iyo umwana w’umukobwa asaba se uruhushya rwo kugira aho ajya akarumuha atamugoye yatinda ugasanga nyina atangiye gutonganya se.
Gusa iyo urebye aho isi igana, usanga ibi bitagombye kuba impamvu yo guhembera amakimbirane mu ngo ashobora no kuzisenya. Ahubwo imyitwarire yabo yagombye kujya ihindukana n’ ibihe bagezemo.
Icyo wakora
Ukurikije ibihe bitandukanye ingo zicamo ni byiza kubitekerezaho no kumva mugenzi wawe mubana mu rugo.
Icyo umugore yakora mu bihe nk’ ibi :
Ku umugore umwana ntagomba kuba urwitwazo rwo kwibagirwa umugabo no kutamuha umwanya.
Ni byiza kuba hafi y’umugabo mu masaha yo gufungura mukaganira. Muzi ko hari abagore babyara bakamara amezi atatu barira mu cyumba, umugabo yijyana ku meza !
Kugerageza gukora ibyo wakoraga mbere urugero niba usanzwe umushakira imyenda ubyibuke n’ubwo washaka undi ugufasha ariko ukabikora.
Mbese umugabo wawe abone ko ntako utagize n’ubwo utakora byose kuko utabishoboye hari n’umwana, ntibisa n’uko wamuta burundu. Ni byiza cyane ko mbere y’uko ushaka ko mugenzi wawe ahinduka wowe ubwawe wagerageza kwitwara neza.
Icyo umugabo yakora mu bihe nk’ ibi
Niba mubyaye umwana wa mbere, umwana ni umugisha. Nk’umugabo ntiwagombye kumva ko utitaweho. Byaba byiza ahubwo ufashije umugore wawe mu nshingano nshya zitoroshye zo kurera umwana mubyaye.
Byaba ngombwa ugiye unamwicara iruhande aho kujya kwisomera ibinyamakuru cyangwa gushakisha abo wasura, ukamuganiriza ukagira uruhare mu kurera umwana n’ubwo utamwonsa ariko ushobora kumufasha kumwoza, kumuhindura,kumusinziriza, n’ibindi.


text:
Iherezo rya muntu! Uyu mubiri twambaye uzapfa, abemera Imana bahawe isezerano ry’uko ku munsi w’izuka imibiri y’abapfuye bizera izahuzwa n’umwuka bakazagororerwa kubaho iteka mu Isi nshya (Ibyahishuwe 21-22).
Ku bapfuye batemera Yesu/Yezu nk’umucunguzi, urupfu ni igihano gihoraho iteka ryose. Kumenya ukuri kwarwo birinda muntu kugira ubwoba butuma ahahamurwa n’urupfu (Yohana 8:32).
Urupfu ntirubabarira, rwahuranyije Senateri Mucyo mu gitondo cyo kuwa Mbere tariki ya 3 Ukwakira 2016, rwamutwaye by’igitunguro habura intambwe nke ngo yinjire mu kazi gukurikirana ubuzima bw’igihugu. Inkuru y’urupfu rwe yashegeshe benshi, yaciye umugongo igihugu, yaciye igikuba, yateye intimba irusha urusyo kuremera ku mitima y’abatabarika.
Abakoranye na Senateri Mucyo muri Minisiteri y’Ubutabera, ubushinjacyaha bukuru bwa Repubulika, Komisiyo y’Igihugu yo kurwanya Jenoside no mu Nteko Ishinga Amategeko, mu kuvuga urwibutso bamufiteho abenshi bazibiranywa n’ikiniga, bahuriza ku ngingo imwe ko “yari umunyamutima, inyangamugayo yahoranaga umucyo ku maso.”
Agahinda mu baturanyi be i Mbazi
Ni agahinda kageretse ku kandi ku abarokotse Jenoside Senateri Mucyo yafashije, mu kuvuga urwibutso bamufiteho, abenshi bamwita ‘umubyeyi w’umunyabuntu wahangayikishwaga no kubona abantu barangwa n’urukundo’.
Nyangezi Gaspard, yari inshuti magara ya Senateri Mucyo akaba n’umuturanyi we ku ivuko i Mbazi mu Karere ka Huye,ni na we wacungaga imitungo afite mu cyaro. Mu kiganiro na IGIHE yavuze ko abaturage b’i Mbazi batazibagirwa ibikorwa by’indashyikirwa yahakoze ku giti cye.
N’ikiniga cyinshi ati “Naguha nk’urugero, iwacu yazaniye amazi abaturage ku giti cye, abazanira umuriro, yubakira abatishoboye hari n’umudugudu witiriwe Mucyo, abaha amatungo yo korora, buriya n’isambu ye yari yarashyizemo amashyirahamwe y’abantu batishoboye kugirango bazamuke, yakuye benshi muri nyakatsi ku giti cye.”
Senateri Mucyo asize agahinda mu batishoboye yafashaga, by’umwihariko yari ageze kure umushinga wo kuzamura uburezi muri aka gace ndetse ngo yiteguraga gushinga ishuri ry’imyuga rifasha abatarabashije kurangiza amashuri.
Ati “Afite ishuri ry’incuke yashinze ku giti cye, yari afite intego yo kubaka amashuri abanza utsinze akazamuka uwo byanze yubatse ishuri ry’imyuga yiteguraga gukora neza.”
Mu buhamya bwumvikanagamo agahinda gakomeye, uyu muturage akomeza agira ati “Twamenyanye tukiri bato andusha imyaka ibiri. Yarankijije pe, yankuye mu rwego nari ndimo njya mu rundi, yangiriye inama. Yahoraga ambwira ngo ntugapfushe igihe ubusa jya uba inyangamugayo ubane n’abantu bose amahoro kandi ukoreshe ukuri.”
Asize umurage muri CNLG
Mu mwaka wa 2008 Mucyo yagizwe Umunyamabanga Nshingwabikorwa wa Komisiyo y’Igihugu ishinzwe kurwanya Jenoside, CNLG, kugeza mu 2015. Abakoranye nawe hari byinshi batazamwibagirwaho.
Gatabazi Claver, Umukozi ushinzwe kwibuka no gukumira Jenoside muri CNLG, yabwiye IGIHE ko yakoranye na Mucyo muri iyi Komisiyo imyaka itandatu kuva muri 2009, ariko atazibagirwa ubudasa yamubonyeho.
Yagize ati“Yari umugabo umuntu yakwigiraho byinshi yaba mu buyobozi bwite yaba no mu myitwarire ye, washoboraga kumuvomamo ibintu bizagufasha mu buzima bwabwe bwose. Urugero ni uko yari umuyobozi w’intangarugero ukwereka ikosa ryawe akarikwereka mu rwego rwo kugirango akore ibyiza ubirebereho hanyuma wikosore.”
Akomeza avuga ko muri CNLG yahasize umurage wo kwanga akarengane no gukunda akazi. Urwibutso rukomeye bamufitiho ngo ni uko yabashishikarizaga gushinga ingo kugira ngo bazikorere bagifite intege.
Ati“Abari abakozi ba hano yahoraga adushishikariza gushaka, akaguhamagara akakubaza ngo kuki udashaka urabura iki, shaka hakiri kare ukorere abana bawe n’umuryango wawe ugifite imbaraga, abenshi ba hano twashatse kubera we”.
Umusanzu we mu butabera bw’u Rwanda ntuzibagirana
Mucyo yabaye Minisitiri w’ubutabera kuwa 8 Gashyantare 1999 kugeza kuwa 21 Ukwakira 2003.
Abakoranye na we muri iyi Minisiteri bamuvuga ibigwi nk’ukibayoboye, bahuriza ku migirire ye yihariye ‘guca bugufi ndetse ngo abakozi bose bamwisanzuragaho uhereye ku bakoropaga kugeza ku bo bicaranaga mu biro’.
Umukozi ushinzwe ibikoresho muri Minisiteri y’ubutabera, Nyirakamana Consolée, yabwiye IGIHE ko Mucyo yamusanze muri iyi Minisiteri amazemo imyaka itatu akemeza adashidikanya ko yubatse umusingi w’ubutabera u Rwanda rufite ubu.
Yagize ati “Mucyo yaje hano mazemo imyaka itatu uretse no kunyobora ni umuturanyi wanjye ku ivuko i Mbazi. Iyi Minisiteri yarayizamuye ubundi ntawayimaragamo kabiri, yayigezemo Jenoside ikirangira hari akazi kenshi, sinabura kuvuga ko yayihaye umusingi akayigeza kure abandi bagakomerezaho.”
“Ku giti cyanjye sinzibagirwa ukuntu buri wese yamwisanzuragaho kandi akabanisha abakozi abatoza gukorera hamwe, kwiyumvanamo nta rwikekwe.”
Ubwo yari Minisitiri w’Ubutabera, Mucyo yatangije ubutabera bwunga binyuze mu nkiko Gacaca ndetse agakunda kujya mu magereza ashishikariza abakoze ibyaha kwirega no kwemera icyaha.
Sena isigaranye icyuho
Kuwa 29 Gicurasi 2015 nibwo Komisiyo y’Amatora yemeje ko Mucyo Jean de Dieu ariwe watorewe kuba senateri ahagarariye Intara y’Amajyepfo ku majwi 50.3%, icyo gihe akaba yari agiye kuziba icyuho cyari cyasizwe na Senateri Jean Damascene Bizimana wari wamusimbuye muri CNLG.
Amarira y’umugabo atemba ajya mu nda! Mu kuvuga kuri Senateri Mucyo mugenzi we Ntawukuriryayo Jean Damascene yagaragaraga ku maso nk’ushavuye ariko akiyumanganya. Yabwiye IGIHE ko inkuru y’urupfu rwa Mucyo yateye icyuho umuryango we, abamuzi, igihugu by’umwihariko abantu bakoranaga.
Senateri Ntawukuriryayo ni umwe mu bazi Mucyo kuko biganye mu cyiciro rusange i Save, bakajya bahurira mu mikino ubwo bigaga mu cyiciro cya kabiri cy’amashuri yisumbuye, ndetse binjirira rimwe muri Guverinoma.
Yagize ati “Ni umuntu twabanye twinjiriye rimwe muri Guverinoma y’u Rwanda mu 1999, dukorana neza no mu yindi mirimo yakoze kugeza igihe duhuriye hamwe hano muri Sena. Yagaragazaga ubuhanga nkuko yakomeje kubugaragaza n’ubwitange no kubana neza na bagenzi be nkuko twese twabanaga na we”.
Senateri Ntawukuriryayo yemeza ko Mucyo asigiye Abanyarwanda umurage wo gukunda igihugu, amahoro no kubana n’abantu neza mu ngeri zitandukanye.
Yagobotse benshi….
Abarokotse Jenoside batishoboye n’izindi ngeri z’abaturage bafashijwe na Senateri Mucyo bavuga ko urupfu rwe ari igihombo gikomeye ku buzima bwabo, bamufitiyeho urwibutso rw’iteka bashingiye ku bufasha yabahaye bukaba inkingi y’ubuzima bwabo.
Umuhanzi Senderi Eric, umwe mu bakoranye bya hafi na Senateri Mucyo mu bikorwa byo kwibuka Jenoside yakorewe Abatutsi avuga ko atazibagirwa ineza yamugiriye muri 2010 ubwo yamuteraga inkunga y’amafaranga ibihumbi 250 ngo akomeze ahange indirimbo zifasha Abanyarwanda kwibuka.
Amafaranga Mucyo yahaye Senderi yakoze indirimbo yitwa ‘Twigirire icyizere’ mu majwi n’amashusho. Iyi yayihimbye ashingiye ku mbwirwaruhame Mucyo yakundaga kuvuga zishingiye ku kwigirira icyizere.
Senderi avuga Senateri Mucyo nk’umugabo udasanzwe, warangwaga no kwicisha bugufi, agasangira na bose atarobanuye.
Yagize ati “Yacaga bugufi ntiyari igisambo, ni bake baguhamagara ngo ngwino dusangire. Ndabyibuka twari tuvuye kwibuka muri stade duhurira ku muryango wa VIP arambaza ati ‘ese ufite uko ugenda?’, ati icara mu modoka tujyane,twageze kwa Lando turaganira arambwira ngo reka twicare hano tunywe agafanta, yakundaga bose atavanguye.”
Munyanshoza Dieudonne [Mibirizi] yabwiye IGIHE ko muri 1997 ari bwo yahuye bwa mbere na Mucyo akamubwira ko yumvise indirimbo ye ‘Mibirizi’ kandi aririmba neza.
Icyo gihe ngo yamuhaye amafaranga ibihumbi 200 ngo ateze imbere ubuhanzi bwe. Avuga ko ari we wa mbere wamuteye inkunga mu myaka irenga 20 amaze akora umuziki.
Mibirizi yemeza ko ibikorwa bya Senateri Mucyo byamaze kumujyana mu ijuru. Ati “Ibikorwa ni byo bijyana umuntu mu ijuru, kandi ndizera ko yagezeyo. Sinzibagirwa ijambo yakundaga kubwira abacitse ku icumu ati ‘Nimukomere, ntimuheranwe nibyababayeho, muharanire kwiteza imbere, muve mu bwigunge musoze ikivi cy’abagiye.”
Senateri Mucyo asize umugore n’abana bane, umukobwa umwe n’abahungu batatu.


text:
Umunyabanga wa Leta muri Minisiteri y’Ubutegetsi bw’Igihugu Dr Alivera Mukabaramba yavuze ko abubaka inzu bakirengagiza gushyiraho inzira zagenewe abafite ubumuga bazabihanirwa.
Ibi Mukabaramba yabitangaje mu gikorwa cyo kwitegura umunsi mpuzamahanga w’abantu bafite ubumuga uzizihizwa ku ya 3 Ukuboza 2015, I Rubavu.
Mukabaramba avuga ko hakozwe ubukangurambaga buhagije ndetse ko n’itegeko rigenga imyubakire igena inzira z’abafite ubumuga byose byakozwe, ngo ariko hari abakirenga kuri iri tegeko, gusa ngo ibihano birabateganirijwe.
Yagize ati “ Abubaka amazu atagira inzira z’abafite ubumuga bazajya bahanwa, iyo umuntu yubaka ibitaro ntashyireho inzira y’abafite ubumuga, ubwo uwo muntu aba yumva bazivuza bate?”
Uretse ibitaro, amashuri, amahoteri. Amaresitora, ngo n’ahandi hantu hakunze guhurira abantu benshi ngo hagomba kugira inzira zagenewe abafite ubumuga.
Umunyamabanga muri MINALOC, ubuyobozi bw’akarere ka Rubavu ndetse n’ubw’abafite ubumuga bwashimangiye ko kugira ubumuga bitakiri impamvu yo gusigara inyuma mu iterambere kuko kuri ubu inzira zaraharuwe.
Umunsi Mpuzamahanga w’abafite ubumuga uzizihirizwa mu karere ka Rubavu kubera ko koperative y’abafite ubumuga muri aka karere (COTRARU) yageze ku rugero rwo kwiyubakira inzu ijyanye n’igihe, akaba ari urugero rwiza ku bandi.
Mu bikorwa biteganijwe na MINALOC mbere y’uko igikorwa nyir’izina cyo kwizihiza umunsi mpuzamahanga w’abafite ubumuga kiba, harimo gusura amakoperative y’abafite ubumuga, gukorana inama n’abafatanyabikorwa bafasha abafite ubumuga ndetse no gukangurira abanyarwanda kurushaho gufasha abafite ubumuga.
Padiri Frepon ni we watangije ibikorwa byo gufasha abafite ubumuga mu Rwanda, mu gihe umunsi mpuzamahanga w’Abafite ubumuga washyizweho n’umuryango w’abibumbye mu mwaka wa 1992.


text:
Tariki 31 Ukwakira 2017 ni bwo Apotre Gitwaza yari mu Bwongereza. Ubwo yabwirizaga yavuze ko buri mukristo wese wa Zion Temple azaba umupasiteri. Apotre Gitwaza avuga umukristo wa Zion Temple azajya amara imyaka itanu mu itorero, ubundi akajya gutangiza minisiteri. Yavuze ko ibi yabikoze nyuma y'aho itorero ngo ryari rimubanye idini arireba, ibintu yatekerezaga ko bizaba atakiriho. Yashimangiye ko amakosa yabaye muri Zion Temple atazasubira ukundi. Yagize ati:
Buri mukristo wese wa Zion Temple azaba umupasiteri, ni yo gahunda dufite, kuko Bibiliya iravuga ngo nabagize abami n’abatambyi. Ni yo mpamvu twazanye kaminuza, twayizanye ngo tubategure, hanyuma tubohereze (gutangiza amatorero). Buri mukristo wese waciye aha (Zion Temple) azabatizwa mu amazi menshi akorere Imana. Nibura tuzajya dutindana nawe imyaka itanu, tukureke nawe ube umugabo. (…) Amakosa twakoze ntazongera gukorwa, itorero ryari ridupfanye turi bazima, ryari ryahindutse idini, nabonaga Zion nkabona idini,nari nzi ko bizaba narapfuye, itorero ryambanye idini ndireba, abantu bakanzenguruka simenye ibibera hariya kandi byose bikitirirwa njyewe.
Apotre Gitwaza yavuze ko abo yasengeye akabasaba kujya gutangiza umurimo w'Imana hirya no hino muri Kigali ndetse bakajyana n'abakristo bo mu bice buri umwe yari agiyemo, ngo Imana yarabakoresheje cyane ndetse ntihaboneka icyuho muri Zion Temple mu Gatenga kuko abantu benshi bahise baza bajya mu myanya y'abari bagiye. Ibi asanga bikwiriye gukomeza, buri mukristo umaze gukura mu gakiza, akajya gutangiza itorero. Twabibutsa ko muri iyi minsi Apotre Dr Paul Gitwaza ari mu rugendo rw'ivugabutumwa aho ari kuzenguruka ibihugu bitandukanye ku isi yamamaza inkuru nziza ya Yesu Kristo.
Apotre Gitwaza avuga ko buri mukristo wa Zion Temple azaba umupasiteri


text:
Television imwe yakoze inkuru y’ukuntu amategeko icumi Imana yahaye Mose yagabanuka akava ku icumi akagera kuri atandatu. Tutagiye muri byinshi, hari abinjira mu mburanya bavuga ko Mose ariwe watumye haza ariya mategeko akarishye .
Ariko Mose ntabwo ari umwanditsi w’amategeko, ntabwo ari umwe mubavuye mu Ijuru bazanye amategeko. Iyi nkuru yasohotse mu minsi mike President wa Leta zunze ubumwe za America yemeraga ko ababana bahuje ibitsina babana. Ese buri wese afata Imana nk’iyagaciro muri iyi minsi? Kuri benshi Imana ni nk’imbaraga zitazwi zahantu ho mu kirere ziri ahantu runaka kugira ngo ziturinde, ariko ntiyite cyane mu kutureba . Ni gute ufata Imana mu by’ukuri? Ni gute ufata amategeko yayo? Ese ugira ubwoba iyo wishe rimwe mu mategeko y’Imana? Cyangwa uterwa ubwoba niyo wagize ibyo ukora bibi Pastor wawe akaba yagukosora?
Ni gute ufata mu by’ukuri umusaraba aho Kristo yapfuye kubwawe? Ntabwo ubyizeye? Niba utabyizeye byo ntukabifate nk’ibyagaciro. Buri munsi abantu benshi bava muri uyu mubiri bajya aho bazaba iteka.
Benshi baha Imana agaciro iyo bageze mu byago
Mu gihe umuntu aba amaze gupfa abantu batangira kuvuga Imana ndetse bakayiha agaciro muri uwo mwanya, hari yewe n’abamusengera ngo Imana imwakire ariko atari akijijwe ubugingo bwe buba bw’amaze kugera iyo bujya. Ese wowe uri muruhe ruhande? Nihe wajya upfuye none ? Mose yari umuntu nta nikindi kirenzeho, abashumba bawe ntabwo ari Imana ntabwo ukeneye no gucirwaho urubanza nabayobozi bawe b’umwuka. Ahubwo uzahagarara imbere y’umuremyi wawe umunsi umwe, kandi uwo munsi uzamwibaha unamutinye. Abanyabwenge ku isi ni abibuka ko bishe amategeko y’Imana bakibuka no gusaba imbabazi . Aba banyabwenge bibuka ko Kristo yababarira ibyaha byabo akabaha umutima mushya. Niyo mpamvu bamwizera by’uzuye kandi ko yapfiriye ibyaha byabo.
Ni gute bimeze kuri wowe? ufite ubusabane muri Kristo biciye mu kwizera Kristo? Niba atari byo nagukangurira gufata ibintu by’Imana ubikomeje.
Imana iradukangurira gufata icyaha nk’ikintu gikomeye tukanacyirinda , yabigaragaje abivuga muri aya magambo “Niba ikiganza cyawe cyangwa ikirenge kiguteye gucumura, gikureho ukijugunye. Byaruta kwinjira mu gihugu cy’ijuru udafite ikiganza cyangwa ikirenge. Kuruta kujugunywa mu muriro ubyujuje Matayo 18:8 waba mwiza mu isi nta biganza n’ibirenge kuruta ibyaha byakugeza mu kuzimu. Aimee Copeland ni umugabo w’imyaka 24 umunyeshuri wahuye n’ikibazo gikomeye cyo mu maraso. Ukuboko kwa Aime n’ibirenge bikurwaho mu rwego rwo kwirinda infection yava mu kuva kw’amaraso kwe.
Ibi byari bikomeye ariko abaganga n’umuryango umenya ko iki kibazo cy’amaraso cyari gikomeye. Ni kimwe na infection y’icyaha muri wowe mu bugingo bwawe …kandi iranyanyagira. Amaraso yonyine yagukiza ni amaraso ya Yesu yamennye ku musaraba kubwawe. Imana ntabwo yifuza ko wajya mu muriro niyo mpamvu yohereje umwana wayo ngo agupfire . Ushobora kwita kuri infection yawe ..n’imiti, ariko infection y’umwuka yo irakomeye! Amaraso ya Yesu yeza ibyaha byonyine iyo ushyize kwizera kwawe muri we.
Abantu bamwe bafata Imana n’ibyaha bakomeje. Abandi ntibabyiteho. Abantu bamwe bamenya Imana mw’ijambo ryayo . Abandi ntibabyiteho. Ushobora kuba umwe mubafite ibintu cyangwa ntugire byinshi, ushobora kuba ufite infection cyangwa ntuyigire, ushobora kubaho kubwa Kristo cyangwa ntubeho kubwe ushobora kujya mu ijuru cyangwa ntujyeyo. Ni igihe cyawe cyo gufata icyaha cyawe n’Imana ukomeje(Serious) icyaha ukacyirinda Imana nayo ukayegera.
Source: christianpost.com


text:
Kinyababa: Kuba baturiye umupaka basabwa gufasha Leta kurwanya kanyanga
Guverineri w’intara y’amajyaruguru asaba abaturage bo mu murenge wa Kinyababa, mu karere ka Burera, kureka kunywa ndetse no gucuruza ikiyobyabwenge cya kanyanga kuko kica ubuzima.
Tariki ya 02/05/2013, ubwo Guverineri Bosenibamwe Aimé yifatanyaga n’abanyakinyababa mu muganda wo kubaka ibiro by’akagari ka Musasa, yasabye abo baturage ko kuba baturiye umupaka ugabanya u Rwanda na Uganda bakwiye gufata iyambere barwanya kanyanga ituruka muri Uganda.
Asobanurira abo baturage ububi bwa kanyanga muri aya magambo: “Kanyanga iyo uyinyweye ijya mu bwonko. Amaraso yawe aba amazi. Ubwonko bwawe ntibutekereze neza…ubwo bumuga bwawe witeje ukabwimurira no kubana bawe, no ku muryango wawe…â€
Umurenge wa Kinyababa uhana umupaka na Uganda. Ku mupaka ubitandukanya nta kintu gihari kigaragaza umupaka. Nta na gasutamo ihari kuburyo abashaka kujya muri Uganda bajyayo babanje kwerekana ibyangombwa.
Ibyo bituma abanyakinyababa bajya muri Uganda uko bishakiye banyuze mu nzira zitemwe bita “panyaâ€. Abanyura izo nzira bakunze kwita “abarembetsi†nibo bagura kanyanga muri Uganda bakaza kuyicuruza mu Rwanda.
Abobarembetsi nibo bakwirakwiza iyo kanyanga mu duce dutandukanye mu Rwanda. Bisobanura ko Kinyababa ari irembo rinyuzwa mo kanyanga icuruzwa henshi mu Rwanda.
Guverineri Bosenibamwe akomeza asaba abanyakinyababa gutanga amakuru y’abantu baba bacuruza kanyanga.
Agira ati “…niyo mpamvu nsaba abaturage ba Kinyababa ko nabo bahagurukira gufasha Leta mu kurwanya icyo kiyobyabwenge by’umwihariko batungira agatoki uwo ari we wese waba ukinywa cyangwa se waba agicuruza cyangwa akaba ikitso cy’abagicuruza abo aribo bose.â€
Akarere ka Burera muri rusange gahana imbibi na Uganda. Kanyanga igaragara muri ako karere ituruka muri icyo gihugu. Ubuyobozi bw’ako karere bwashyize ho ingamba zo kurwanya kanyanga nubwo idacika burundu.
Zimwe muri izo ngamba harimo gukaza irondo, gushyira mu bikorwa gahunda y’Ijisho ry’Umuturanyi mu rwego rwo gufata abantu bacuruza cyangwa banywa kanyanga. Kanyanga yafashwe bayimenera mu ruhame kugingo bereke abaturage ububi bw’icyo kiyobyabwenge.
Ikindi ni uko hagiye ho amategeko ahana abafashwe bacuruza cyangwa banywa kanyanga. Mu ka rere ka Burera abafatiwe muri ibyo byaha urubanza rwabo rucibwa mu ruhame.


text:
ISOMO RYA MBERE
Isomo ryo gitabo cy’Umuhanuzi Yeremiya (Yer 15, 10.16-21)
10Mbega ibyago, mawe, kubona warambyaye ! None nkaba ndi umuntu igihugu cyose kinubira, kikanamvuguruza ! Nta we nigeze nguza cyangwa ngo mugurize, ariko bose baramvuma ! 16Iyo numvise amagambo yawe ndayamira : ijambo ryawe ryaranyuze, rinsendereza umunezero. Nitiriwe izina ryawe, Uhoraho Imana, Umugaba w’ingabo. 17Sinshakira ibyishimo gushyikirana n’abikinira ; ikiganza cyawe kintegeka kubitarura kuko wantegetse kuvugana ubukana. 18Kuki akababaro kanjye kambayeho akaramata, igikomere cyanjye ntigikire, kikananira imiti ? Rwose wambereye nk’isoko idashobora kwizerwa, ntigire amazi igihe cyose.
19None rero Uhoraho avuze atya : “Nungarukira ari jye ukugaruye, uzampagarara imbere. Nuvuga amagambo ashyira mu gaciro, ukareka amahomvu, umunwa wawe uzaba uwanjye. Bazakugarukira, ariko wowe ntugomba kubasanga. 20Imbere y’abo bantu, nkugize nk’inkike ikomeye y’umuringa. Bazakurwanya ariko ntacyo bazagukoraho ; humura turi kumwe, ndagutabara kandi nkurenganure. Uwo ni Uhoraho ubivuze ! 21Ndakuvana mu kiganza cy’abagome, nkugobotore mu nzara z’abanyarugomo.
ZABURI (Zab 59 (58), 2-3, 4-5a, 10-11, 17, 6a.18)
Inyik/ Imana ni yo buhungiro bwanjye ku munsi w’amage !
Mana yanjye, nkiza abanzi banjye,
undinde abaje kuntera.
Nkiza abagiranabi,
unkure mu maboko y’abantu b’imenamaraso.
Koko rero ngaha baciye igico ari jye bibasiye,
Uhoraho, dore abanyamaboko bakoraniye kuntera,
kandi nta kosa nta n’icyaha nakoze !
Nta kibi cyangaragayeho, ariko dore bahururiye kuntega.
Mbaraga zanjye, ni wowe ndangamiye,
Imana ni yo buhungiro bwanjye butavogerwa.
Imana yuje ineza irangoboka,
maze ikampa guhinyura abanyubikiye bose.
Jyeweho ndarata imbaraga zawe,
nkamamaza ineza yawe kuva mu gitondo,
kuko wambereye umurwa w’amakiriro,
n’ubuhungiro ku munsi w’amage.
Wowe Uhoraho, Mugaba w’ingabo, Mana ya Israheli,
nzagucurangira wowe mbaraga zanjye,
wowe Mana imbereye umurwa w’amakiriro,
wowe Mana yuje ineza !
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi,
amabanga y’Ingoma y’ijuru.
Alleluya.
IVANJILI
+ Matayo (Mt 13, 44-46)
Muri icyo gihe, Yezu acira rubanda iyi migani ati 44“Ingoma y’ijuru imeze nk’ikintu cy’agaciro gakomeye gihishe mu murima; umuntu iyo akiguyeho yongera kugihisha, akagenda yishimye, agatanga ibyo atunze byose akagura uwo murima.
45“Byongeye kandi, Ingoma y’ijuru imeze nk’umucuruzi washakashakaga amasaro meza. 46Yabona isaro rimwe ry’agaciro kanini, akagenda akagurisha ibyo atunze byose, maze akarigura.”


text:
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 3, 2-12)
Bavandimwe, 2ngira ngo mwamenye ingabire Imana yampaye ku buntu ari mwe ibigirira, kugira ngo isohoze umugambi wayo, 3ikampishurira ibanga ryayo nk’uko maze kubibandikira muri make. 4Nimubisoma, muziyumvira ubwanyu ukuntu nacengewe n’ibanga rya Kristu. 5Iryo banga Imana ntiyigeze iribwira abantu bo hambere, nk’uko ubu imaze kurihishurira intumwa zayo ntagatifu n’abahanuzi bayo, ku bwa Roho Mutagatifu. 6None dore n’abanyamahanga na bo bemerewe gusangira umurage umwe natwe, bakaba ingingo z’umubiri umwe hamwe natwe, kandi bakabona uruhare ku isezerano rimwe hamwe natwe muri Kristu Yezu, babikesha Inkuru Nziza.
7Kandi iyo Nkuru Nziza ni yo nshinzwe kwamamaza, ku bw’ingabire Imana yampaye ku buntu no ku bubasha bwayo. 8Jyewe w’intamenyekana mu batagatifujwe bose, nahawe iyo ngabire yo kogeza mu banyamahanga ibyiza bitagereranywa bituruka kuri Kristu, 9no gusobanurira bose ukuntu Imana isohoza wa mugambi wari uhishe kuva kera na kare muri Yo, Rurema wahanze ibintu byose. 10Bityo guhera ubu ngubu, Ibikomangoma n’Ibihangange byo mu ijuru bimenyera kuri Kiliziya ubuhanga bw’Imana buteye kwinshi, 11nk’uko yabigambiriye kuva kera na kare muri Kristu Yezu Umwami wacu. 12Nuko ku bw’ukwemera tumufitiye, duhabwa gutunguka imbere y’Imana tuyiringiye.
INDIRIMBO (Izayi 12, 2, 4b-5a, 5b-6)
Inyik/ Muzavoma amazi ku masoko y’agakiza mwishimye.
Dore Imana, Umukiza wanjye,
ndamwiringira kandi sinkigira ubwoba,
kuko imbaraga zanjye n’indirimbo yanjye ari Uhoraho,
wambereye agakiza.
Nimushimire Uhoraho, murate izina rye,
nimwamamaze bikorwa bye mu mahanga.
Nimubisubiremo muti “Izina rye ni ikirangirire !”
Nimuririmbe Uhoraho, kuko yakoze ibintu by’agatangaza.
Nimubyamamaze mu nsi hose ;
urangurura ijwi uvuze impundu wowe utuye ii Siyoni,
kuko Nyirubutagatifu wa Israheli,
utuye iwawe rwagati, ari igihangange.
IBANGONDIRIMBO RIBANZIRIZA IVANJILI (Lk 21, 36)
Alleluya Alleluya.
Hahirwa abahora bari maso kandi basenga :
bazashobora gutunguka mu maso y’Umwana w’umuntu.
Alleluya.
IVANJILI
+ Luka (Lk 12, 39-48)
Muri icyo gihe, Yezu abwira abigishwa be ati 39“Musanzwe mubizi : iyaba nyir’urugo yamenyaga igihe umujura azazira, ntiyareka bamupfumurira inzu. 40Namwe rero nimube maso, kuko Umwana w’umuntu azaza igihe mudakeka.” 41Petero ni ko kumubwira ati “Mwigisha, nit we uciriye uwo mugani, cyangwa se uwuciriye bose ?” 42Nyagasani aramusubiza ati “Murabona umunyabintu w’inyangamugayo kandi uzi ubwenge yaba uwuhe, ngo shebuja azamushinge abo mu rugo rwe, maze ajye abaha umugabane wabo w’ingano mu gihe gikwiye? 43Arahirwa uwo mugaragu shebuja azagaruka agasanga agenza atyo ! 44Ndababwira ukuri : azamushinga ibyo atunze byose. 45Naho uwo mugaragu niyibwira ati ‘Databuja aratinze’, maze agatangira gukubita abagaragu n’abaja, akarya, akanywa agasinda, 46amaherezo shebuja azaza umunsi atamwitezeho, no ku isaha atazi maze amwirukane nabi, amuhereze mu nteko y’abahemu. 47Uwo mugaragu rero wari uzi icyo shebuja ashaka, ntacyiteho ngo agikore uko yari yamutegetse azakubitwa nyinshi ; 48naho utazi icyo shebuja ashaka agakora ibidakwiye, we azakubitwa nkeya. Uzaba yarahawe byinshi, azabazwa byinshi ; n’uwo bazaba barashinze byinshi, azabazwa ibiruta iby’abandi.”


text:
ISOMO RYA MBERE
Igitabo cy’Umuhanuzi Daniyeli (Dan 2, 31-45)
Muri iyo minsi, Daniyeli abwira Nebukadinetsari ati 31«Shobuja rero, warabonekewe : dore weretswe ishusho rinini cyane kandi ribengerana byahebuje, ryari rihagaze imbere yawe, kurireba bigatera ubwoba. 32Umutwe w’iryo shusho wari zahabu iyunguruye, igituza n’amaboko ari feza, inda n’amatako ari umuringa, 33amaguru akaba icyuma naho ibirenge icyuma kivanze n’ibumba. 34Uko wakaryitegereje, ako kanya hahanantuka ibuye nta n’ikiganza kirikozeho, ryikocora kuri bya birenge by’icyuma kivanze n’ibumba bya rya shusho, rirabijanjagura. 35Nuko icyuma n’ibumba, umuringa, feza na zahabu bijanjagurikira icyarimwe, bihinduka nk’umurama wo ku mbuga mu cyi; umuyaga urabitwara ntihasigara na busa. Ibuye ryari rikocoye iryo shusho rihinduka umusozi munini, wuzura isi yose.
36« Inzozi warose rero ni izo ngizo, naho igisobanuro cyazo tugiye kukivugira imbere yawe. 37Ni wowe ubwirwa shobuja, mwami w’abami; Imana Nyir’ijuru yaguhaye ingoma n’ubutegetsi, ububasha n’icyubahiro ; 38ishyira mu biganza byawe abantu, inyamaswa zo mu gasozi n’inyoni zo mu kirere aho ziba hose, kandi ikugira umugenga wa byose : umutwe wa zahabu rero ni wowe. 39Nyuma yawe hazaduka indi ngoma idakomeye nk’iyawe, ikurikirwe n’ingoma y’umuringa ibe iya gatatu, ikazagenga isi yose. 40Hazaza n’iya kane ikomeye nk’icyuma ; mbese nk’uko icyuma kijanjagura byose kikabihindura ivu, iyo ngoma na yo, izo zose izazijanjagura izihindure ivu. 41Bya birenge wabonye bikozwe mu ibumba rivanze n’icyuma, ni ingoma izacisha ukubiri; ikazigiramo ubukomere bw’icyuma nk’uko wabonye icyuma kivanze n’ibumba ritwitse. 42Ibyo birenge rero bikozwe mu cyuma kivanze n’ibumba ry’umubumbyi, byerekana ko iyo ngoma izakomera ku ruhande rumwe, ku rundi ikoroha. 43Nk’uko wabonye icyuma kivanze n’ibumba ritwitse, abami b’iyo ngoma bazavanga amaraso yabo n’ay’abandi, ariko ay’ubusa boye gusabana, mbese nk’uko icyuma kitavanga n’ibumba ngo bihwane. 44Mu gihe cy’abo bami, Imana Nyir’ijuru izashinga ingoma itazigera irimburwa bibaho, cyangwa ngo yegukanwe n’undi muryango. Izajanjagura kandi itsembe izo ngoma zose, ariko yo izabaho iteka ; 45mbese nk’uko wabonye ibuye rihanantuka ku musozi nta n’ikiganza kirikozeho, rigahindura ivu icyuma, umuringa, ibumba ritwitse, feza na zahabu. Bityo rero, Imana isumba byose yamenyesheje umwami ibigomba kuzaba. Ngizo inzozi zawe nk’uko wazirose n’igisobanuro nyakuri cyazo.»
INDIRIMBO (Daniyeli 3, 57-58, 59-61)
Biremwa bya Nyagasani mwese, nimusingize Nyagasani.
Inyik/ Nimumuririmbe kandi mumurate iteka ryose !
Bamalayika ba Nyagasani, nimusingize Nyagasani.
Inyik/ Nimumuririmbe kandi mumurate iteka ryose !
Juru, nawe singiza Nyagasani.
Inyik/ Mumuririmbe kandi umurate iteka ryose !
Mazi yo hejuru y’ikirere mwese, nimusingize Nyagasani.
Inyik/ Nimumuririmbe kandi mumurate iteka ryose !
Binyabubasha mwese, nimusingize Nyagasani.
Inyik/ Nimumuririmbe kandi mumurate iteka ryose !
IBANGONDIRIMBO RIBANZIRIZA IVANJILI (Zab 50 (49) 1.6)
Alleluya Alleluya.
Imana ivuze ijambo rikoranya isi yose.
Ijuru riramamaza ubutabera bwayo :
ni koko, Imana ni yo mucamanza !
Alleluya.
IVANJILI
+ Luka (Lk 21, 5-11)
Muri icyo gihe, 5kubera ko bamwe barataga uko Ingoro y’Imana itatse amabuye meza n’ibintu by’agaciro bari batuye, Yezu arababwira ati 6« Mu byo mureba byose hazaza igihe hatazagira ibuye risigara rigeretse ku rindi, byose bizasenywa. » 7Baramubaza bati « Mwigisha, ibyo bizaba ryari, kandi ikimenyetso cy’uko bigiye kuba kizaba ikihe ? » 8Nuko Yezu arabasubiza ati « Muramenye ntihazagire ubayobya ! Kuko hazaduka benshi bitwaje izina i ryanjye, bavuga ngo “Ni jyewe Kristu !” kandi ngo “Igihe kiregereje!” Ntimuzabakurikire ! 9Nimwumva bavuga intambara n’imidugararo, ntimuzakuke umutima. Ibyo bigomba kuba, ariko ntibizaba ari byo herezo. » 10Arongera arababwira ati « Igihugu kizahagurukira ikindi, ingoma ishyamirane n’indi. 11Hazaba imitingito y’isi ikomeye, ahandi hatere ibyorezo n’inzara. Hazaba ibintu biteye ubwoba, n’ibimenyetso bikomeye biturutse ku ijuru. »


text:
Umwami yari umuntu ufite agaciro gakomeye mu Rwanda rwo hambere kuko ari we warufite ubububasha bwo gutegeka igihugu n’abagituye. Ariko nk’uko Alex KAGAME abivuga mu gitabo yise “ Inganji karinga “, ingoma ngabe Karinga
yari ifite icyubahiro gihambaye gusumbya umwami.
uko Karinga yarimeze mu Rwanda yarutaga umwami mu cyubahiro. Ni yo yimaga igihugu hanyuma Imana ikayitorera Umwami wo kuyima(kwima ingoma).Iyo Umwami yatangaga asize ubusa (atabyaye uzima ingoma), igihugu cyagumaga aho ingoma ikacyima ubwayo.Nubwo abakomokaga ibwami bayirwaniraga, ariko muri bo nta n’umwe wayimaga kuko ntawabaga akomoka ku mwami watanze, waherukaga kuyima.Aho yabaga iri umwami yabaga ahari, na yo yavugirwaga n’izindi ngoma ubwayo.
Kagame mu gitabo "Inganji Karinga"yanditse ko ingoma ngabe Karinga iyo yabaga iri ku mugendo, bayakiraga nk’umwami, ikagira abayishengerera umunsi n’ijoro.Umwami ubwe yajyaga kuyishengerera. Iyo yabaga iri ku mugendo, umwami nawe yayigendaga inyuma.
Igihugu gifite ingoma y’ingabe gitsindwa ari uko bayikinyaze, bakayitwara. Igihe cyose benecyo bayihishe nubwo baba baratsinzwe babaga bafite icyizere cyo kuzigobotora umwanzi.


text:
Kitoko yari amaze igihe kinini aba mu Bwongereza, yagiyeyo avuga ko ajyanwe n’amasomo aho yize ibirebana na Politiki muri Kaminuza. Yagiye mu Bwongereza kuwa 29 Werurwe 2013 ku mpamvu z’amasomo ya Kaminuza.
Kitoko yakiriwe n’abantu batandukanye barimo abo mu muryango we, inshuti zari zimukumbuye, na bamwe mu bafana bari baje kumureba. Yavuze ko nyuma y’imyaka ine amaze aba mu mahanga yishimiye kugera mu Rwanda yongeraho ko afite amatsiko yo kurutembera ku manywa.
Yagize ati "Ndumva nishimye cyane, ntabwo nzi icyo navuga, gusa ndanezerewe ku mutima. Nabonye ibintu byinshi byarahindutse, ndanezerewe cyane rwose. Ntabwo ndarenga metero ijana ariko ukuntu u Rwanda rwateye imbere ugereranyije n’igihe cyarenze, bakomereze aho, kuko ibyiza ni ukurushaho."
Kitoko wari watangaje ko aje mu bikorwa bijyanye n’amatora ateganyijwe y’Umukuru w’Igihugu ategerejwe mu minsi mike mu Rwanda, yabajijwe igihe azahamara n’umukandida aje gutera ingabo mu bitugu, asubiza agira ati "Nje muri gahunda y’igihe gito, mu Rwanda nzahamara igihe kitari kinini. Umukandida wanjye ni umwe rukumbi, ntawundi, ni Perezida wacu Paul Kagame."
Masamba uri mu baje kwakira Kitoko ku kibuga cy’indege, yabwiye IGIHE ati "Ndishimye cyane ko Kitoko aje muri gahunda nziza, twarabiganiriye kenshi n’igihe nari ndi mu Bwongereza, iyo nagiyeyo ni we dukorana ibitaramo tuba turi kumwe, akantembereza u Bwongereza bwose."
Kitoko yunzemo ati "Masamba ni we muntu wansuye kenshi mu Banyarwanda uzi aho nigira, yansuye ku ishuri."
Kitoko na Massamba wamwakiriye bagiye bahurira mu bitaramo i Burayi, igiheruka n’icyabaye ku itariki 26 Gicurasi 2017, muri Salle Communale des Délices yo mu Mujyi wa Genève aho bakusanyije amafaranga yo kwishyurira ubwisungane mu kwivuza abatishoboye.
Amafoto: Dusabimana Aimable


text:
Areba kure abona umutini uriho ibibabi, arawegera ngo ahari yawubonaho imbuto. Nyamara awugezeho ntiyagira icyo abona keretse ibibabi, kuko kitari igihe cyo kwera kw’imitini.Arawubwira ati "Umuntu ntakarye ku mbuto zawe iteka ryose" - Mariko 11:13-14
Igihe Yesu Kristo yagendanaga n’abigishwa be , banyuze ahantu hari igiti cy’umutini. Yesu agishatseho imbuto arazibura , arakivuma. Iki ni igishushanyo cy’ubwoko bwe bwari bufite ikibazo cyo kudakura mu buryo bw’umwuka. Ubwoko butagira imbuto kimwe n’ubufite imbi, bwikururira ibihano. Ubufite imbuto zishimwa n’ Imana bwo bwikurira imigisha.
Bibiliya itwereka muri Yeremiya 24: 3-8 , iyerekwa Yeremiya yagize ku bijyanye no kwera imbuto . Agaragaza neza ko abera imbuto nziza ari bo Imana igirira neza “Maze Uwiteka arambaza ati "Yeremiya, ubonye iki?" Nti "Mbonye imbuto z’umutini, inziza ni nziza cyane, imbi ni mbi rwose, ndetse ntizaribwa kuko ari mbi cyane". Maze ijambo ry’Uwiteka rinzaho riti "Uku ni ko Uwiteka Imana ya Isirayeli ivuze ngo ‘Uko umenye izo mbuto nziza ni ko nzamenya imbohe z’u Buyuda, izo nakuye aha nkazijyana mu gihugu cy’Abakaludaya, kugira ngo nzigirire neza .Kuko nzabahangaho amaso y’urukundo kugira ngo mbagirire neza, kandi nzabagarura muri iki gihugu. Nzabubakira kandi sinzongera kubasenyera, nzabatera bamere, kandi sinzabarandura.Nzabaha umutima wo kumenya yuko ari jye Uwiteka, bazaba ubwoko bwanjye nanjye nzaba Imana yabo, kuko bazangarukira n’umutima wabo wose’. "Ni ukuri Uwiteka aravuga ati ‘Uko izo mbuto zari mbi bituma zitaribwa, ni ko nzagenza Sedekiya umwami w’u Buyuda n’ibikomangoma bye, n’abatuye i Yerusalemu bari basigaye muri iki gihugu, n’abatuye mu gihugu cyo muri Egiputa “.
Yesu adushakaho kwera imbuto z’umwuka, niba koko twariyemeje kumwitirirwa. Nyamara mu isi hari igihe ibintu bibi bimenyerwa, abakabicyashye bakaba aba mbere mu kubirenza amaso, cyane cyane iyo kubyamagana bihungabanya inyungu zabo. Ijambo ry’Imana ridusaba kwirinda ibintu abantu bamwe bimika bakabiha ikaze kandi ari ibyaha, kuko iyo umuntu abyirinze ahinduka urusengero rwera rwa Kristo.
Gusenga ni uburyo bwo kugaragaza ubumwe bw’umuntu n’Imana. Ariko kandi ugusenga gukwiye kugaragaza ubumwe bw’umuntu na mugenzi we. Ndetse kubabarira uwaguhemukiye ni itegeko ry’Imana, si ikintu umuntu akora ku bushake bwe.Imbuto umukristo yera nizo zihesha Imana icyubahiro zikanahindurira abatizera gukizwa.


text:
Tariki ya 16 Mutarama 2017, mu Iseminari Nto ya Mutagatifu Dominiko Savio habaye umuhango wo kwakira, Padiri mushya Ushinzwe imyitwarire y'abaseminari Jean d'Amour DUSENGUMUREMYI,kubera ko uwari ushinzwe imyitwarire Padiri Bonaventure NIBISHAKA, yahinduriwe ubutumwa akaba yaroherejwe muri Paruwasi ya Nyagatare. (Amafoto)
Tariki ya 08 Mutarama 2017 mu Iseminari Nto ya Mutagatifu Dominiko Savio Rwesero habaye, inama rusange y’ababyeyi baharerera. Inama yatangiye saa tanu n’iminota irindwi (11h 07’), itangizwa n’isengesho ryayobowe na Padiri Paul GAHUTU Umuyobozi wa Seminari. Nyuma y’isengesho hakurikiyeho ijambo rya Perezida wa Komite y’ababyeyi NABAHIRE Anastase asuhuza ababyeyi kandi abifuriza kuzagira umwaka mushya muhire wa 2017.
Tariki ya 05/06/2016 ku Rwesero hateraniye inama rusange yababyeyi baharerera, barebera hamwe, ubuzima bwa Seminari muri uyu mwaka wa 2016, haba mu masomo, mu myitwarire, mu buzima bwa roho ndetse nubukungu (umutungo wiseminari).
Iseminari Nto ya Rwesero ifite intego yo gufasha abaseminari kuba abana beza bazavamo abapadiri beza cyangwa ababyeyi beza, babereye Kiliziya Gatolika ndetse nu Rwanda
Ku cyumweru tariki ya 15 Gicurasi 2016 ku munsi mukuru wa Penekositi, abaseminari bintyoza mu mikino baserukiye urugo rwabo mu marushanwa ahuza amashuri . Rwesero ikaba yari yaserukiwe namakipe 4 ariyo: Basketball,Volleyball, Handball ndetse na Football mu rwego rwo kugirango bahatanire itike yo gukina cyirangiza ku rwego rwakarere ka Gicumbi Seminari Nto ya Rwesero iherereyemo. Ni nyuma yaho bari baratsinze neza imikino yamajonjora.
Mube abanyampuhwe nk'uko so ari umunyampuhwe” (Lk6,36-38). Iyo ni yo nsanganyamatsiko yaranze iminsi ine abaseminari bamaze mu mwiherero utangiza umwaka w’amashuri wa 2016.


text:
Bamwe mu bacuruza inyongeramusaruro baravuga ko umusaruro w’iki gihembwe cy’ihinga ushobora kutagenda neza kubera kutabonera inyongeramusaruro ku gihe.
Hirya no hino mu gihugu, hari abantu bacuruza imbuto zitubuye, amafumbire n’ibindi bituma umusaruro w’ubuhinzi wiyongera, bagakorana n’abahinzi mu buryo buzwi.
Nk’uko bamwe muri bo babivuga, muri uyu mwaka bahuye n’ikibazo cy’itinda ry’imbuto, ku buryo abaturage bamwe na bamwe bataratera kandi igihe kiri kurangira.
Nzeyimana Alexis, umuhinzi ntangarugero akaba n’umucuruzi w’inyongeramusaruro mu Karere ka Ngoma, avuga ko kugeza ubu atarabona imbuto ngo azihe abaturage agomba kuzigezaho na bo batere, n’ubwo afite icyizere cy’uko zizamugeraho vuba.
Nzeyimana avuga ko biterwa n’uko izi mbuto zibageraho ziturutse mu mahanga, ikintu avuga ko gishobora no kugira ingaruka ku musaruro abaturage bazabona.
Nzeyimana yagize ati “Ntawatinya kubivuga, ubuhinzi bushobora kutitwara neza kubera kino gihe kiba giciyeho kandi n’imvura iri gushira. Ak’imuhana kaza imvura ihise, imbuto iva hanze y’igihugu.”
Avuga ko batangiye gutekereza kwituburira imbuto, ndetse n’imirima ikaba yaratangiye gutegurwa ku bufatanye na RAB.
Nyirahabimana Esperance, Umucuruzi w’inyongeramusaruro mu Karere ka Rubavu avuga ko n’ubwo bo amaze kubona imbuto, ngo ariko yatinzeho nk’ibyumweru bibiri, igihe gishobora kugira icyo gihungabanya ku musaruro w’ubuhinzi kubera ihindagurika ry’ibihe.
Nyirasafari yagize ati “Gutinda gutera bigira ingaruka ku musaruro abaturage baba biteze, kuko hari nk’igihe imvura yihuta ikagenda abaturage bataratera cyangwa se igacika imyaka itarakomera.”
Avuga ko basabye ababazanira imbuto kujya bayihutisha, amafaranga yo kurangura akajya atangwa kare, kugira ngo inyongeramusaruro zigere ku baturage ku gihe.
Safari Jean Bosco, Umuyobozi wa AGRIFOP, Umuryango uharanira iterambere ry’ubuhinzi bugamije isoko, yemeza ko ibazo cy’itinda ry’imbuto muri iki gihembwe cy’ihinga gihari agashimangira ku kuba ibigo bikomeye bifite imbuto zitubuye (hybrids) ari ibyo hanze, akaba ari na ho biyikura.
Safari yagize ati “Imbuto zitubuye zikoreshwa mu Rwanda zituruka mu bihugu nka Zambiya, Kenya n’ahandi, ziza mu makamyo cyangwa mu mazi, zigatinda mu nzira ku buryo zishobora no kugera inaha zangiritse.”
Safari avuga ko igisubizo ari uko abacuruza inyongeramusaruro n’abatubuzi b’inaha bakwishyira hamwe bagatangira gutubura imbuto bahereye ku zazanywe n’abanyamahanga.
Ndabamenye Telesphore, Umuyobozi mu ishami ryo kongera umusaruro no kwihaza mu biribwa mu Kigo cy’igihugu Gishinzwe Ubuhinzi RAB, avuga ko hari gahunda yo gufasha abatubuzi bo mu Rwanda gutubura imbuto zagaragayeho umusaruro mu turere dutandukanye tw’igihugu.
Ati “Hari amoko menshi y’ifumbire dukura hanze, ariko hari gahunda yo kuyikorera mu gihugu. Imbuto na zo ni uko, izatanze umusaruro turi gukangurira abacuruzi b’inyongeramusaruro kuzitubura, bagakorana na RAB kugira ngo hakorwe ubushakashatsi bwimbitse kuri zo.”
Uyu muyobozi yizeza abahinzi ko bitarenze umwaka wa 2018 imbuto zituburirwa mu Rwanda zizaba zarabonetse, dore ko hari ibigo nka SEED.CO byatangiye byamaze kubona urutonde rw’imbuto zikunzwe n’abaturage zihingwa mu turere tw’imisozi itari miremire.
izubarirashe@gmail.com


text:
ISOMO RYA MBERE
Igitabo cya Tobi (Tobi 12, 1.5-15.20)
1Muri iyo minsi, ibirori by’ubukwe birangiye, Tobiti ahamagara umuhungu we Tobi, aramubwira ati «Mwana wanjye, reba uko wahemba uriya mugabo waguherekeje, kandi ugire n’ icyo umurengerezaho.» 5Tobi ni ko guhamagara Rafayeli, maze aramubwira ati «Akira igice cya kabiri cy’ibyo twazanye twembi, bibe igihembo cyawe, maze utahe amahoro.»
6Nuko Rafayeli arabahamagara bombi, abajyana ahiherereye maze arababwira ati « Nimusingize Imana, muyamamarize imbere y’icyitwa ikinyabuzima cyose kubera ibyo yabakoreye; mushimagize izina ryayo, muriririmbe. Ibikorwa byayo mujye mubimenyesha abantu bose; mubibabwirane icyubahiro kandi ntimugahweme kuyishimagiza. 7Koko rero, ibanga ry’umwami ni ryo rikwiye kuzigamwa, naho ibikorwa by’Imana byo bikwiye kwamamazwa, bikaratanwa icyubahiro. Nimwihatire gukora ibyiza, bityo ikibi ntikizabarangweho. 8Koko kandi gusenga ukanasiba, hamwe no gutanga imfashanyo kandi ukanakurikiza ubutabera, blruta gutunga byinshi ariko ukarenganya. Naho warunda zahabu zingana zite, gutanga imfashanyo biraziruta kure. 9Imfashanyo igobotora umuntu mu rupfu, ikamukiza icyitwa icyaha cyose, kandi n’abayitanga bagapfa bisaziye; 10naho abakora icyaha kandi bakarenganya, baba biyanga.
11«Ubu ngubu ngiye kubabwira ukuri kose nta cyo mbahishe. Nari maze kubabwira nti ‘Ni ngombwa kuzigama ibanga ry’ umwami, ariko ibikorwa by’Imana byo bikwiye kwamamazwa ku mugaragaro!’ 12Igihe wowe na Sara mwasengaga rero, ibyo mwasabaga ni jyewe wabishyikirije Imana aho iri mu ikuzo ryayo, ndetse n’igihe wahambaga abapfu. 13Ikindi kandi, igihe wahagurukaga udatindiganyije, ukagenda ibiryo byawe utanabikozemo, ukajya guhamba wa mupfu, ni bwo nakoherejweho kugira ngo nze nkugerageze. 14None ngaha Imana yarongeye iranyohereza kugira ngo nze mbakize, wowe na Sara umukazana wawe. 15Jyewe rero ndi Rafayeli, umwe muri ba bamalayika barindwi bahora imbere ya Nyagasani, bakamwegera aho ari mu ikuzo rye. 20None rero, nimusingirize Nyagasani kuri iyi si, mushimagize Imana. Dore jyewe nsubiye ku Uwanyohereje; namwe muzandike ibyababayeho byose.»
INDIRIMBO (Tobi 13, 2a.cde, 7, 4c.8ab, 8cde)
Inyik/ Nihasingizwe Imana ihoraho iteka!
Nihasingizwe Imana ihoraho iteka!
Ni yo ihana kandi ikababarira,
ijyana ikuzimu kandi ikazanzamura,
nta n’umwe wakwigobotora ikiganza cyayo.
Ubu namwe nimuzirikane ibyo yabakoreye,
Maze murangurure amajwi muhimbaze Nyagasani uzira kubera,
Mukuze Umwami w’ibihe byase.
Koko ni Nyagasani Imana yacu, akaba n’umubyeyi wacu ubuziraherezo.
Jyewe ndamuhimbariza mu gihugu najyanywemo bunyago,
imbaraga ze n’ubuhangange bwe nkabiratira igihugu cy’abanyabyaha.
Banyabyaha, nimwisubireho mukurikirane ubutabera;
ni nde wahamya ko atazabagarukira, akabagirira impuhwe?
IBANGONDIRIMBO IBANZIRIZA IVANJILI (Mt 5,3)
Alleluya Alleluya.
Hahirwa abakene ku mutima,
kuko Ingoma y’ijuru ari iyabo.
Alleluya.
IVANJILI
+ Mariko: (Mk 12, 38-44)
Muri icyo gihe, 38mu nyigisho ze Yezu akavuga ati «Murajye mwirinda abigishamategeko bakunda gutembera bambaye amakanzu maremare, no kuramukirizwa mu materaniro. 39Bakunda kandi guhabwa intebe z’icyubahiro mu masengero, n’imyanya y’imbere aho batumiwe. 40Icyabo ni ukurya ingo z’abapfakazi, maze bakiha kuvuga amasengesho y’urudaca. Abo bazacirwa urubanza rukaze kurusha abandi.» 41Yezu yari yicaye mu Ngoro y’Imana, ahateganye n’ububiko bashyiragamo amaturo, yitegereza uko rubanda batura. Abakungu benshi bashyiragamo byinshi. 42Maze haza umupfakazi w’umukene, ashyiramo uduceri tubiri. 43Yezu ahamagara abigishwa be, arababwira ati «Ndababwira ukuri: Uriya mupfakazi w’umukene yarushije abandi bose gutura. 44Kuko bariya bose bashyizemo ku by’ikirenga, naho we yashyizemo ibyari bimutunze byose.»


text:
Guhera muri uku kwezi kwa Gicurasi, abanyarwanda b’ingeri zitandukanye bifuza gukora kuri televiziyo nk’umwuga, bashyiriweho uburyo bwo kubona amahugurwa, muri aba hakaba harimo abashya bifuza kwinjira muri uyu mwuga ndetse n’abasanzwe babikora bifuza kunoza neza ibyo basanzwe bakora.
Aya mahirwe yatanzwe n’ikigo Big Concept Management Ltd, kibinyujije mu ishami ryacyo ryitwa Ahupa TV Training Academy rishyizwe ibyo gutanga aya masomo ku bantu bakunda kandi bifuza kuba abanyamwuga mu bijyanye no gukora kuri televiziyo batambutsa ibiganiro bitandukanye.
Buri wese warangije amashuri yisumbuye, uzi kuvuga neza Ikinyarwanda ndetse anazi icyongereza cyangwa igifaransa, ashobora gukurikirana aya mahugurwa, hatitawe ku masomo yaba yarize mu mashuri yisumbuye. Amasomo azajya atangirwa mu mujyi wa Kigali.
Ukeneye ibindi bisobanuro, ushobora kubariza kuri telefone igendanwa 0789231262


text:
1. Umuhanuzi Izayi ati: “Abantu bagendaga mu mwijima babonye urumuri nyamwinshi, abari batuye mu gihugu cy’icuraburindi, urumuri rwabarasiyeho.” Naho Matayo we ati:“Imbaga yari
yigungiye mu mwijima yabonye urumuri rutangaje; n’abari batuye mu gihugu gicuze umwijima w’urupfu, urumuri rwabarasiyeho.”
Aba Bavugamana bombi barahurira ku ngingo ikomeye igaragaza ukuntu Umwami w’amahoro, we Rumuri rutamuruye yaje kumurikira isi kugira ngo ahari umwijima n’umwiryane bigende buheriheri.
Kuri Matayo Galileya ibonye Zuba rirashe ari We Kristu, We shusho rigaragara ry’urukundo rw’Imana rwa rundi rwitanga kandi rwemera kwigira ubusabusa kugira ngo rubashe kuzamura muntu
wari mu mwijima. Ari Izayi ari na Matayo bose barakoreshaurumuri, rukaba kuva na kera ari ikimenyetso kigaragaza ko Imana yemera kugana muntu kugira ngo babane, bagendane kandi bunge ubumwe. Urumuri rw’Imana rutwegera mu bwiyoroshye, nta ntugunda, rukaba rwifuza kutubamo wese no kutubamo rwose ngo rutwigishe kuba abanyarumuri kandi rudukuremo umwijima wose uturangwamo.
2. Uwo mwijima urumuri rwifuza kudukuramo ni umwijima w’amacakubiri ashobora kutwihishamo akaba yatugirira nabi ari nako agirira nabi umuvandimwe wacu. Twese twaremewe kuzajya kubana n’Imana, turi abasangirangendo, niyo mpamvu Pawulo intumwa agira atintibyari bikwiye ko umwe yiyita uwa Pawulo, undi ati ndi uwa Apolo, undi ati ndi uwa Kefasi. Kristu ni umwe natwe duhamagarirwa kuba umwe. Kristu ni urumuri rudaciyemo ibice kuko bibaye ibyo, urumuri rwe rwagabanuka, niyo mpamvu natwe kugira ngo tube urumuri rw’isi, tugomba kunga ubumwe, tukirinda amacakubiri aherekezwa n’ubutindi n’ubutiriganya.
Imana yaje kudusura, iza mu ngo zacu, itubwira ijambo ry’urukundo rya rindi riduha agatotsi kandi rikaduha ubuzima. Kubera urukundo, Imana ntishobora kubaho itadukunze kuko urukundo
buri gihe rwifuza kwiturira mu wo rukunze. Urwo rugwiro rw’Imana muntu ntiyari akwiye kuruburizamo. Urukundo ruhazwa n’urundi, natwe niduhunde Imana urukundo duhereye ku bavandimwe bacu, kubo tubana no kubo dukorana. Karl Barth umuhanga mu bya Teolojiya wo mu kinyejana cya 19 ni we, agendeye ku magambo ya Descartes, Cogito ergo su (ndatekereza niyo mpamvu ndiho), wagize ati Cogitor, ergo sum “Natekerejwe (n’Imana) niyo mpamvu ndiho”.Niba ndiho rero kubera ko natekerejwe n’Imana mu rukundo rweayo, na mugenzi wanjye ariho kuko na we yatekerejwe n’Imana. Uko duhuye rero, aho kuryana no kumarana tujye tuvuga tuti twese twatekerejwe n’Imana, tuba mu Mana kandi dupfira mu Mana, twese tuzengurutswe kandi twifubitse igishura cy’urukundo rwayo.
3. Uru rukundo nirwo rwatumye intumwa za Yezu zisiga ababo n’ibyazo maze zegukira Yezu ubuziraherezo ngo zimufashe kogeza hose urwo rukundo. Imbere ya Yezu ugira ati: Nimunkurikire,
imbere y’indoro ye yuje urukundo n’ubugwaneza, intumwa ze zisize byose kuko zibonye urukundo. Natwe nitureke urukundo rutwigarurire, nitureke Rukundo yinjire wese muri twe. Twibuke ko
dushobora kurangara, ko dushobora guhugira muri byinshi, ko dushobora guhunga urukundo rw’Imana nk’uko byagendekeye Yonasi, ariko urukundo rugira imbaraga kandi rugira rukuruzi, twabishaka tutabishaka Yezu ntaho tuzamuhungira. Urukundo n’impuhwe bye bizagera aho bitugwatire biturushe amaboko maze twemere dutwarwe.
Gustav Jung, umwe mu nkingi za psycanalyse ni we wari waranditse k’urugi rwe aho yari atuye mu Busuwisi ati: «Vocatus atque non vocatus Deus aderit», «twahamagarwa cyangwa se tutahamagarwa, Imana izaduhora iruhande igihe cyose». Inama twakwigira ni ukureka ikatwigarurira kuko n’iyo twagera mu mukoki ucuze umwijima, n’iyo ukwiheba kwaba ifunguro ryacu rya buri munsi, Nyagasani ntazigera adutererana bibaho.


text:
Mu gihe hari ibitekerezo bitandukanye ku myambarire y’abakirisitu muri iyi minsi, UBUGINGO. com yagereye umushumba w’ Itorero Carmel Holy Temple, itorero ryabyawe na Minisiteri yitwa “Power of Change Ministries” atubwira ko iki ari ikintu abantu batumvikanaho anatugereranyiriza ibiriho n’ ibyanditswe byera biboneka muri Bibiliya.
Yagize ati “Iki ni ikibazo abantu badakunda guhurizaho,bamwe bati biterwa n’umuco abandi bati imyaka(age) n’ibindi ariko ijambo ry’Imana rigira icyo ribitubwiraho muri rusange kubizera Imana no kubayikorera by’umwihariko” Avuga ko hari kimwe mu bintu azi Imana idakunda, ati “Icyo navuga nuko Imana itemera kwerekana ubwambure ahera hayo waba umuhungu cyangwa umukobwa; muri make ni byiza kwambara ukikwiza”
Yakomeje agereranya imyambarire itandukanye iboneka hirya no hino n’ icyo Bibiliya ibivugaho.Ati “ Pawulo yandikira itorero ry’ i Korinto yabibukije ko ingingo zacu ziteye isoni, ari zo zo kubahwa kurusha izindi. 1 Abakorinto 12:23 “ …kandi izo ku mubiri zizwi ko ari iz’ icyubahiro gike ni zo turushaho kwambika icyubahiro, kandi ingingo zacu ziteye isoni nizo zirushaho gushimwa”
Imana ibwira Mose uko bazajya bambara na yo yababujije kuzajya burira urutambiro kugira ngo hatagira ugaragarizaho ubwambure. Kuva 20:26 “Kandi ntugashyire urwuririro rw’amabuye ku gicaniro cyanjye ngo ucyurire, kugira ngo ubwambure bwawe butakigaragariraho”
Pastor Vincent de Paul avuga ko inzu y’ Imana ikwiye kubahwa bityo ko ntawajya imbere y’umunyacyubahiro yambaye uko yiboneye. Akebura abashobora kwitwaza ko ari uburenganzira bwabo yagize ati “Ikindi n’aho bamwe bavuga ngo ni uburenganzira bwabo, Imana ireba umutima...ariko umudendezo wabo ushobora kubangamira abatarakomera mu byo kwizera, Ijambo riratubwira ngo ugusha umwana muto akwiriye kuzirikwaho urusyo akajugunwa mu Nyanja. Bityo icyabangamira mugenzi wawe cyose urakireka kugira ngo utagibwaho n’urubanza rwo kugusha mweneso – Abaroma 14:21”
Pasitori Nsengimana Vincent de Paul umushumba w’ Itorero Carmel asoza avuga ko uwambara akwiye kujya areba neza niba atanyuranije n’icyo Bibiliya ivuga. Ati “N’ubwo byose tubyemererwa ariko si ko bitugirira umumaro byose. ‘1Abakorinto 10:23 - Nubwo twemererwa byose, ariko ibigira icyo bitumarira si byose. Byose turabyemererwa koko ariko ibitwungura si byose’.”


text:
Benshi bakunze kuvuga ko mu masohoro yabamo intungamuburi nyinshi zishobora gufasha umubiri cyane cyane uw’abagore mu bintu bitandukanye. Ese ibi byaba ari byo? Dore igisubizo . Benshi bakunze kuvuga ko mu masohoro yabamo intungamuburi nyinshi zishobora gufasha umubiri cyane cyane uw’abagore mu bintu bitandukanye. Ese ibi byaba ari byo? Dore igisubizo. Nkuko urubuga rwa selfhacked.com rubitangaza ngo amasohoro abamo intungamubiri ...Read More »
Gushaka Umukunzi
Uzuko Abakobwa Benshi Bafite Uburanga Burya bajya Bahura n’ inzitizi ziteye Agahinda “REBA HANO”
Mu gihe uburanga bushobora gutuma nyir’ubwite arangarirwa mu buzima busanze, hari abibeshya ko nta ngorane ubufite ashobora guhura nazo azitewe na bwo. The Independent yanditse ko hari umuntu umwe mu bakoresha urubuga nkoranyambaga rwa Reddit wabajije abagore bafite uburanga ati: “hari ubuhamya mufite bw’aho uburanga bwanyu bwaba bwarababereye imbogamizi?” Igisubizo cyagarutse kenshi mu basubizaga cyari uko bituma badahabwa agaciro ...Read More »
Dore inama zizagufasha kugira urukundo ruhamye nyuma yo gutandukana n’uwo mwakundanaga:REBA HANO>>
Iyo bibaye ngombwa ko haboneka impamvu ifatika yo kuba abakundana batandukana, akenshi usanga abantu bavuga ko nta we ukwiye kwivanga mu byabo, kuko baba bakeka ko bashobora no kongera gusubirana, kuko kenshi na kenshi usanga abo bantu baba batazi uko bakwitwara nyuma yo gutandukana ku buryo bizabafasha guhama ku mwanzuro baba baratoye, dore ko rimwe na rimwe uba ari na ...Read More »
Umugore yatangaje Ko Ku Isi yabuze Umugabo Umushimisha Mukabariro Aho Kurubu Asigaye Aryama n’ Abasore 2 “INKURU”
Jack Chako ni umugore w’imyaka 38 y’amavuko ukomoka muri Zimbabwe, avuga uburyo afite abagabo babiri babana mu nzu imwe, nta gutikura kuba hagati yabo cyangwa gufuha, ikimunezeza ni uko bose abasha kubahaza mu buriri. Umugabo umwe yitwa Michael Hwita undi ni Liford Chimoto, ufatwa nk’umukuru w’umuryango ni uyu mugore Chako. Asobanura uburyo babanye muri aya magambo: “Turi umuryango unezerewe, mbana ...Read More »
Mfite amabere mato kandi nifuza ko yakura, bambwira ko umuti ari ugukora imibonano mpuzabitsina- Ugisha inama
Ndi umukobwa w’imyaka 22, nigaga muri segonderi ngarukiramo hagati, ese iyo umukobwa akoze imibonano mpuzabitsina bituma agira amataye koko n’amabere ye agakura neza akaba manini? Njyewe mfite mu gatuza hato, amabere yanjye ni mato, numva bimbangamiye kuko iyo mbonye abakobwa bafite amabere agaragara mu mwenda mba numva mbikunze. Hari uko njya mbyumva, umukobwa ufite ikibuno kinini yatambuka bati uriya ...Read More »
Yagize Ati “Nasambanye n’abasore ntazi none nabyaye umwana ntakunda na gake “UBUHAMYA”
Muraho abo duhurira kuri iki kinyamakuru, ndi umugore w’imyaka 25 y’amavuko, nkomoka i Nyanza ariko ntuye muri Kigali. Nabyirukiye mu muryango w’abakiristu, mama yari umuvugabutumwa mu itorero papa ari umushoferi, nabyirutse ntozwa kwiyubaha n’ikinyabupfura. Ubwo natangiraga kaminuza nibwo natangiye kwinjira mu bigare by’abandi bakobwa bakomoka mu miryango ikize, batangiye kunyigisha uko banywa inzoga, itabi n’ibindi bikorwa by’uburara. Umunsi umwe ubwo ...Read More »
Dore indimi 5 z’urukundo ukwiye kumenya zagufasha gukomeza kuryoherwa n’urukundo:REBA HANO>>
Gutanga no kwakira urukundo bishobora gukorwa mu buryo butandukanye binyuze mu byo abahanga mu rukundo bise indimi 5 z’urukundo ari zo: Amagambo meza, Impano,gufashanya (Service), Guha umwanya uhagije umukunzi wawe ndetse no kuguyaguya biherekejwe no gutera akabariro ku bashakanye. Kumenya uburyo bwo gutanga no kwakira urukundo ni bintu by’ingenzi mu kubaka urukundo ruhamye ruzira amakemwa, bizafasha mugenzi wawe kumva akunzwe ...Read More »
Ibintu 7 wakorera umukunzi wawe muri mu buriri bigatuma atazatekereza kuguca inyuma ukundi “REBA HANO”
Gucana inyuma hagati y’abashakanye cyangwa se abakundana ni ibintu bikorwa cyane cyane iyo hari ibintu aba bombi badahurizaho cyangwa se batumvikana n’ubwo hari ababikora kubera kamere yabo ibibatera cyangwa se kubaho mu buzima batanyurwa. Abahanga ndetse bakaba n’abashakashatsi muby’imibanire hagati y’abakundana bagaragaje ibintu 7 abashakanye cyangwa se abakundana bashobora gukurikiza mu gihe baba bari mu buriri byabafasha mu kwirinda ko ...Read More »
Dore Impamvu Ituma Abagore Bagira Amarangamutima Cyane Bakanarira Kurusha Abagabo “REBA HANO”
Abahanga mu bya Siyansi, bemeza ko abagabo ari bo bagira amarangamutima cyane kurusha abagore, gusa bakabarusha kuyahisha ku buryo ntawapfa kubimenya. Urubuga elcrema rugaragaza impamvu abagore bo batabasha guhisha amarangamutima yabo nkuko bikorwa n’abagabo. 1. Sosiyete Abahanga muri ibi bavuga ko biterwa na sosiyete umuntu abamo, ihora ishyira umugore hasi nk’umuntu woroheje. Ibyo bituma abagabo nabo bumva ko barenze ku ...Read More »
Dore Ibintu umukobwa yakora bigatuma umusore yifuza kumugira umugore:REBA HANO>>
N’ubwo abasore bose badateye kimwe burya hari ibintu abantu bahuriraho ugasanga bose babikunda kandi babyishimira. Menya bimwe mu byo wakorera umusore bigatuma yifuza kukugira umugore 1. Gerageza kugaragara neza uko ushoboye kose Abasore burya bakururwa cyane n’ibigaragara kandi aba yumva yaterwa ishema no kugira umukunzi ugaragara neza, umwe azahura nawe ari kumwe n’inshuti ze ntagire ipfunwe ryo kuziratira ko ariwe ...Read More »


text:
Umuyobozi mukuru w’itorero Zion Temple ku isi Apotre Dr Paul Gitwaza yatangaje ko kuba abantu bavuga ko akorana n’imyuka mibi ntakidasanzwe kirimo kuko na Yesu ubwo yakoraga ibitangaza abantu bamutukaga bavuga ko akorana na satani.
Ibi Intumwa (Apotre) Dr Gitwaza yabitangarije mu kiganiro yanyujije kuri Radio na Televiziyo Authentic ku mugoroba wo kuri uyu wa 13 Mutarama 2018.
Abantu bakunze kwibaza ku mbaraga uyu Apotre Dr Paul Gitwaza akoresha mu mirimo akora y’ivugabutumwa ndetse abenshi bakavuga ko ashobora kuba akorana n’imyuka mibi ituruka kwa Satani.
Ubwo yabazwaga iki kibazo kuri uyu mugoroba, Apotre Dr Gitwaza yavuze ko kuba abantu bamuvugaho gukorana n’imyuka mibi ari ukumuharabika ariko yongeraho ko bitamutangaza kuko na Yesu ubwo yakoraga ibitangaza na we bamuvuzeho ko akorana na Satani.
Yagize ati: “Abamvugaho gukorana n’imyuka mibi, mbere na mbere numva ko nta kidasanzwe kirimo kuko Yesu atangiye gukora imirimo y’ibitangaza, atangiye kubwiriza abantu baravuze ngo akorana n’umukuru w’imyuka mibi, nibura nge bavuga ko nkorana n’imyuka mibi, we bamutukaga ko yakoranaga na Satani ubwe.”
Ibyo gukorana n’imyuka mibi yabihakanye agira ati: “Ngewe ntabwo nkorana na Satani nubwo babivuga ni ibihuha no kubeshya ndetse no kumparabika, nta kuntu ubwami bw’Imana bwakoreshwa n’ubwa Satani kandi ntabwo Satani agomba gutsinda, ibyo mugomba kubimenya rwose ko ari ibinyoma.”
Yakomeje avuga ku bantu bakunze kumuvugaho ibintu bibi agira ati: “Hari ikintu nasobanukiwe, iyo utavugwa ntuba uriho, kuko ntibavuga intumbi, bavuga umuntu, icyongeyeho ni uko bavuga umuntu ukora, ntibavuga umuntu wicaye, icya gatatu nanone bavuga imirimo, ibikorwa bivugisha benshi kuko iyo urimo gukora hari abanebwe bivugisha bakavuga bati uriya we ko adukojeje isoni, hari n’abishima bavuga bati uyu aradufashije, hari n’abandi bavugishwa bati nanjye nakora nk’uriya, iyo umuntu rero atabashije gukora nk’ibyo ukora, arakuvuga akakuvuga nabi kandi akakwandagaza.”
Apotre Gitwaza yavuze ko “Iyo ufite kureba imbere ntureba iruhande ntunareba inyuma, uba ufite intumbero yawe, iyo ntumbero yawe rero ntushobora kuyikuraho amaso,…igituma ngewe nikomereza ni uko nzi ibyo ndimo, nzi uwampamagaye, nzi n’aho ndimo njya, sindi mu bintu ntazi iyo ndimo njya, umuntu aravuga ariko ntazatuma ntajya iyo njya.”
Apotre Dr Paul Gitwaza yakomeje ashimangira ko abamuvuga nabi batazamubuza gukomeza inshingano n’umuhamagaro yahamagariwe n’Imana gukora mu Isi.


text:
Muhando wamenyekanye cyane mu ndirimbo zirimo ‘Nibebe’ yasohotse kuri album yise ‘Jipange Sawa Sawa’ n’izindi yagiye akora ategerejwe i Kigali nyuma y’igihe yari amaze atumirwa mu bitaramo ntabyitabire.
Igiterane ngarukamwaka yatumiwemo kizabera muri Kaminuza y’u Rwanda, Ishami ry’Uburezi, ahahoze hazwi nka KIE, ku kibuga cy’umupira, kuva tariki ya 30 Kanama 2017 kugeza ku ya 2 Nzeri 2017 kuva saa kumi z’umugoroba.
Iki giterane kiba buri cyumweru cya mbere cy’ukwezi kwa cyenda kikabanzirizwa n’amasengesho y’iminsi 40, gifite insanganyamatsiko iri muri Zaburi 66:5 “Nimuze murebe imirimo y’Imana, iteye ubwoba ku byo igirira abantu.”
Umushumba w’Itorero Foursquare Gospel Church, Bishop Dr. Masengo Fidèle, yatangarije IGIHE ko muri iki giterane ngarukamwaka bagamije kuzana abantu kuri Yesu no kongera gushima Imana.
Yagize ati “Hari aho tuvuye kandi hari n’aho tugeze nk’itorero, nta wundi tubikesha ni Imana. Dusanzwe dusengera igihugu kandi n’uyu mwaka twarabikoze cyane ariko twibanda ku gikorwa cy’amatora; turifuza kuzafata umwanya wo gushimira Imana ko yagenze neza.”
Iki gitaramo cy’iminsi ine cyatumiwe Rose Muhando uzafatanya n’itsinda rizava i Mwanza ry’abaririmbyi basaga 40 babarizwa mu itorero rya Assembly of God, baherekejwe n’umunyabitangaza Rev. Simon ari na we uzabwiriza ijambo ry’Imana.
Abahanzi bo mu Rwanda bazifatanya na we barimo Alarm Ministries, Gisubizo Ministries, Healing Worship Team, Tonzi, Aline Gahongayire, Liliane Kabaganza, Theo Bosebabireba n’abandi.
Rose Muhando yatumiwe mu Rwanda nyuma yo gutenguha ubugira kabiri abashakaga kwifatanya na we mu bitaramo nk’ibi byo gushima Imana bikomeye.
Rose Muhando yakunze gucenga Abanyarwanda
Mu 2014, Muhando yatumiwe mu gitaramo cyabereye i Nyagatare aho yagombaga gutaramira kuva tariki ya 13-16 Ugushyingo 2014 ariko abari bamutumiye bayobowe na Pasiteri Isaie Baho Uwihirwe ntibamuca iryera.
Mu mwaka wakurikiyeho wa 2015 yongeye gutumirwa mu giterane cy’Umunyamerika Jennifer Wilde cyabereye i Muhanga tariki 23-26 Nyakanga 2015, yishyurwa amafaranga yose yari yasabye ariko birangira atahakandagije ikirenge.
Bishop Dr Masengo watumiye Rose Muhando we afite icyizere ko azitabira iki giterane ashingiye ku biganiro bagiranye.
Yagize ati “Naramuganirije, mu giterane mperuka gukorera Mwanza twari kumwe ndetse ni bwo twatangiye kumusaba ko azaza. Twaravuganye atubwira ko azaza ariko nanjye naramubajije nti ko nkunze kumva abantu bavuga ko bagutumira ukemera ntuze, ni iki cyamara impungenge ko uzaza? Impamvu yampaye ituma nizera ko azaza ni uko yambwiye ko akenshi kubera ko abantu bazi ko akunzwe n’indirimbo ze zizwi, hari abamukoresha nko kubamamariza bakamushyira ku byapa batavuganye, akisanga bamubaza impamvu ataje mu giterane kandi atabizi.”
Yakomeje agira ati “Iya kabiri inyizeza ko Muhando azaza ni uko umuvugabutumwa uzabwiriza mu giterane ari nk’umupasiteri we. Muhando atuye Dodoma mu gihe Simon, wanatubwirije muri icyo gitaramo mperukamo, aba Mwanza. Twizeye ko azaza kandi turabisengera, buriya abakozi b’Imana nka bariya, intambara zose bahura nazo akenshi bakunda kuzihuza n’ubuhamya bwabo kandi mu by’ukuri yagira n’impamvu yatuma ataza mu giterane kimwe ariko bitavuga yuko biba byamuturutseho. Ndahamya ko kugeza uyu munota azaza mpereye ku byo yambwiye.”
Biteganyijwe ko Rose Muhando azasesekara mu Mujyi wa Kigali kuri uyu wa Kabiri, tariki ya 29 Kanama 2017 mbere y’umunsi ngo igiterane gitangire.
Mu minsi mike ishize Muhando yoherereje Pasiteri Baho ubutumwa yanyujije kuri WhatsApp amusaba imbabazi.
Rose Muhando w’imyaka 41 y’amavuko amaze igihe mu bindi bibazo bijyanye n’ibyo aho yashinjwaga kunywa ibiyobyabwenge ndetse akaba yaherukaga kuvuga ko amaze iminsi yihishe kuko ngo ‘hari umuntu washatse kumwivugana’ atavuze izina amuryoza ko yanze ko baryamana.
Muri iki giterane itorero Foursquare Gospel Church rizishyurira abaturage, batuye mu Murenge wa Kimironko aho ribarizwa, barenga 100 ubwisungane mu kwivuza.


text:
Ibyahindutse ku izungura ku basezeranye ivangamutungo rusange
Tariki ya mbere Kanama 2016, mu igazeti ya Leta N0 31 hasohotse Itegeko rishya rigenga imicungire y’umutungo w’abashyingiranywe, impano n’izungura. Iri tegeko rishya rije risimbura Itegeko no 22/99 ryo kuwa 12/11/1999 ryuzuza igitabo cya mbere cy’urwunge rw’amategeko mbonezamubano kandi rishyiraho igice cya gatanu cyerekeye imicungire y’umutungo w’abashyingiranwe, impano n’izungura. Muri iri tegeko rishya hari ibyagiye bihinduka bijyanye n’izungura ku basezeranye ivangamutungo rusange.
Iri tegeko rishya rivuga ko iyo abashyingiranwe bafitanye amasezerano y’ivangamutungo rusange bazungurwa mu buryo bukurikira:
Iyo umwe apfuye usigaye yegukana umutungo wose akubahiriza inshingano yo kurera abana babo n’ab’uwapfuye bemewe n’amategeko, iyo uwapfakaye nta mwana afitanye n’uwapfuye akongera agashaka afata kimwe cya kabiri (1/2) cy’umutungo nk’uburenganzira akura ku masezerano y’ivangamutungo, kimwe cya kabiri (1/2) gisigaye akakizungurana n’abazungura bandi b’uwapfuye; mu gihe itegeko ryari risanzwe ryavugaga ko Izungura ritangira umuntu amaze gupfa. Bivuze ko uwapfuye yagombaga vguhita azungurwa ku ruhande rwe, upfakaye agasigara atunzwe n’igice gisigaye akazazungurwa nawe amaze gupfa.
Ku bijyanye n’uwapfakaye wataye inshingano zo kurera abana bose cyangwa bamwe muribo uwapfuye yasize, itegeko ubu tugenderaho rivugako yamburwa n’urukiko rubifitiye ububasha izo nshingano na kimwe cya kabiri (½) cy’umutungo wose, rukanagena ushinzwe kubarera no kubacungira umutungo kugeza igihe bagiriye imyaka y’ubukure; mu gihe itegeko ryacyuye igihe ryavugagako iyo uwapfakaye ataye inshingano yo kurera abana yasigiwe na nyakwigendera, yamburwa 3/4 by’umutungo wose bigahabwa abana.
Source: minijust.gov.rw


text:
Kugira ngo urugo rw’abashakanye rwubakwe neza hasabwa ibintu byinshi, kimwe muri byo gifatwa nk’inkingi ya mwaba ni ukunyurwa kuri buri wese mu gihe cyo gutera akabariro. Umunyarwanda we yagize ati " ubwenge burarahurwa" bityo niba rero uri umugore wifuza kwitwara neza mu buriri ugafasha umugabo wawe kwishima ni ngombwa ko buri gihe wagakwiye kwiga ku kintu gishyashya wamukorera kugira ngo bibagendekere neza mu buriri.
Mu bijyanye n’amabanga y’abashakanye, bisaba guhora wiyungura ubumenyi buri munsi bugamije kugira ngo igikorwa cyagushimishaga kitazasigara kikururira.
Mu nkuru y’urubuga elcrema berekana ko nubwo imibonano mpuzabitsina igirwamo uruhare n’umugabo n’umugore ariko biba byiza iyo hari amabanga umugore yamenye yatuma icyo gikorwa kigenda neza kurushaho.
Amwe muri ayo mabanga umugore agomba kuba azi harimo aya akurikira :
1. Umugabo aba afite icyoba mu buriri
Umugabo burya uko yaba ameze kose aba afite icyoba cyangwa guhuzagurika mu buriri yibaza niba ari bubashe gushimisha umugore bari kumwe.
Ibanga ugomba kumenya nk’umugore, ni ukumufasha igikorwa mwese mukakigiramo uruhare ntumutererane kuko amaherezo ubihirwa nawe.
Umugabo utabashije gushimisha umugore mu buriri arababara, bikamutera ipfunwe akaba yajya no kwihisha igihe amubonye, ni byiza ko rero ko wajya umufasha bikagenda neza.
2. Umugabo aba ashaka ko umubwira uko igikorwa kirimo kugenda
Buri mugabo mu buriri aba ashaka kuba igihangange, aba ashaka gushimisha umugore kurenza undi muntu uwo ariwe wese bahuye mbere ye.
Mu gihe rero cyo gutera akabariro, aba yiteze ko wowe mugore umubwira ukanamushimira uko igikorwa kirimo kugenda kugira ngo arusheho kugira akanyabugabo no gukora neza kurenzaho.
3. Bwira umugabo wawe ko ateye neza ukimubona
Abagabo bashobora kugira ipfunwe ry’imiterere yabo y’umubiri cyangwa ibiro byinshi cyangwa bike, uburebure cyangwa ubugufi, uburyo ateye inyuma (physical appareance) n’ibindi, iyo rero afite ipfunwe ashobora kudakora neza igikorwa cyo gutera akabariro.
Ni byiza ko wowe mugore umutinyura ukamwereka ko ateye mu buryo wowe ukunda ibyo bimufasha kuzuza inshingano ze neza mu buriri.
4. Kutamuca inyuma
Umugabo wese yanga byimazeyo, umugore umuca inyuma niyo we yaba abikora.
Iyo rero umugabo wawe aziko umuca inyuma bimutera umutima mubi, igikorwa cyo gutera akabariro ntagikore mu buryo nawe bugushimisha bigasa nko kurangiza umugenzo.
Umugore wese agomba kumenya ko kugira ngo imibonano mpuzabitsina igende neza ari uko agomba kuba adaca inyuma umugabo we yaba anabikora (uretse ko uyu muco utemewe ukwiye no gucika) umugabo we ntabimenye kuko nibwo bose babasha gushimishanya ntawe ucyeka undi amababa.
Ni ahanyu rero bagore kandi turizera ko nimukurikiza izi nama mugiriwe muzabasha gushimisha abagabo banyu ubundi urukundo rusagambe mu rugo rwanyu ndetse n’amahoro ahinde.
Alice UMWALI/Umubavu.com


text:
Amateka atari meza yaranze u Rwanda yavukije bamwe mu banyarwanda amahirwe yo gukura bavuga Ikinyarwanda nk’ururimi kavukire, bituma aho baboneye urubuga rwo kuruvuga barugoreka.
Nk’uko amateka y’u Rwanda abigaragaza Abanyarwanda benshi batangiye guhunga igihugu cyababyaye bagana mu bihugu birukikije ndetse no mu mahanga ya kure kuva mu mwaka wa 1959, bitewe n’ubwicanyi n’itotezwa byakorerwaga Abatutsi nyuma byaje no kubyara Jenoside yakorewe Abatutsi mu 1994.
Mu guhungira mu mahanga, Abanyarwanda bavukiyeyo, bakahakurira, byabaye ngombwa ko bakoresha indimi zaho kugira ngo bashobore kubaho. Ibyo byatumye Ikinyarwanda gisigara gikoreshwa iyo babaga bari mu miryango iwabo gusa, bituma batabashaga kwiga imyandikire n’ikibonezamvugo byacyo.
Umwe mu banyarwanda utarashatse ko izina rye ritangazwa, wakuriye muri Uganda yatangarije IGIHE ko impamvu agoreka ikinyarwanda ari uko kimugora kukivuga neza ndetse no kucyandika. Agira ati “Nakuze nkivanga n’ikigande bitewe n’uko navukiye muri Uganda. Nahigiye amashuri abanza kandi nta Kinyarwanda twahuraga na cyo. Nyuma tugarutse mu Rwanda, nakomereje amashuri yisumbuye. Ni ho nigiye bike mu byo mbasha kuvuga no kwandika neza.”
Yakomeje atangaza ko n’ubwo ababyeyi be bageragezaga kumwigisha Ikinyarwanda mu gihe babaga Uganda, bitamworoheraga kubimenya neza kuko yakomezaga kukivanga n’Ikigande yakoreshaga ku ishuri.
Niyomugabo Cyprien, Intebe y’Inteko Nyarwanda y’Ururimi n’Umuco yagize icyo abitangazaho, agaragaza ko amateka adakwiye kuba intandaro yo gupfa k’ururimi, ahubwo ko buri munyarwanda wese akwiye gukora uko ashoboye, akagira umuhate n’inyota byo kumenya neza ururimi rwe kavukire kuko ari ishema ry’umunyarwanda wese.
Nk’uko Inteko Nyarwanda y’Ururimi n’Umuco idahwema kubivuga, abanyarwanda bose bakaba bashishikarizwa guharanira icyateza imbere ururimi rwabo, bakirinda icyatuma rusaza ndetse runavangirwa kuko ari rwo ndangamuntu yabo ya mbere.


text:
Ababyeyi benshi b’abakirisitu bajya bashavuzwa no kubona abana babo birundumurira mu bitagira umumaro kandi nyamara bari bakwiye gufata umwanya bagasoma Bibiliya ikababera umuyobozi w’ubuzima bwabo bakabasha gukora ibyo Imana ishaka.
Ariko se kuki rimwe na rimwe abana badakunda gusoma Bibiliya?
Hari abana badafata umwanya wo gusoma Bibiliya kuko batigeze babitozwa bakiri bato, usanga hari ababyeyi bafata umwanya bakajya ku rusengero kwiga ijambo ry’Imana basize abana babo mu rugo.
Hari n’igihe umubyeyi aba ari mu rugo agafata Bibiliya agasoma bucece umwana na we yibereye mu bye hanze cyangwa yamuhaye ibindi bitabo birimo iby’ubumenyi bw’isi cyangwa akamubwira ngo yigire gukina agapira n’abandi bana, nubwo gukina ari byiza, nanone ababyeyi bakwiye kugira umwanya uhagije wo kuganira n’abana babo ku ijambo ry’Imana kandi bakabibamenyereza bakabitora.
Bibiliya mu gitabo cy’Imigani 22:6, igira ababyeyi inama yo kumenyereza abana inzira bakwiye kunyuramo bakiri bato. “Menyereza umwana inzira akwiriye kunyuramo azarinda asaza atarayivamo.”
Iyo umwana abona umubyeyi we afata umwanya akajya mu rusengero amusize mu rugo yumva ibyo kwiga ijambo ry’Imana we bitamureba akibwira ko abantu bakuze ari bo bagenewe kwiga Bibiliya.
Umugore witwa Lauren Green McAfee ukomoka muri Leta zunze ubumwe za Amerika atanga ubuhamya bw’ukuntu yajyaga abona se yiga Bibiliya ashyizeho umwete na we bikamutera amatsiko yo gusoma icyo gitabo, gusa na we ngo se ntiyamuhaga umwanya ngo bigane Bibiliya.
Ati: “Ndabyibuka,buri gitondo mbere yuko izuba rirasa nagombaga kwigishwa imibare na Papa mbere y’uko saa moya zigera ngo ajye ku kazi, ariko buri uko nabaga ntangiye amasomo yanjye ,Papa yabaga asoma Bibiliya Ibyo byankoze ku mutima cyane.”
“Ku mubona buri gihe afata umwanya agasoma Bibiliya byanyeretse ko iki gitabo ari ingenzi cyane. Nibazaga impamvu amara icyo gihe cyose asoma Bibiliya… nshaka kumenya ibyo icyo gitabo kivuga.”
Uyu mugore ahamya ko se yahoraga ahugiye muri Bibiliya ariko ntamusobanurire iby’icyo gitabo. Se wa McAfee yitwaga Steve Green, akaba Perezida w’ikigo gikomeye cyane ku isi cy’ubugeni n’ubukorikori, yari afite abana bane, kandi bose abigishiriza mu rugo ibijyanye n’ubugeni n’ubukorikori, gusa ntiyajyaga abigisha Bibiliya.
McAfee amaze gukura yibutse ubwitange bwa se ku bijyanye no kwiga Bibiliya, yibukaga ukuntu Se yahoraga avuga ku kibazo cy’ubwiyongere bw’abanyamerika badasoma Bibiliya n’uburyo abantu bagenda batezuka mu kwiga ijambo ry’Imana.
Ibyo byamuteye kumva agize amatsiko yo kwiga Bibiliya ngo amenye ibiyirimo na we atangira kujya ayisoma.
Kuri ubu aragira inama ababyeyi yo kujya bafatanya n’abana babo kwiga Bibiliya kuko bitewe n’aho isi igeze abana ngo babona Bibiliya itajyanye n’igihe barimo.
Ati: “Ntekereza ko urubyiruko rwinshi rw’ubu rutabona ko Bibiliya ijyanye n’imibereho ya buri munsi bafite ubu, bumva baguwe neza iyo bari kumwe n’inshuti zabo ku ishuli baganira ibibera ku isi. Ikindi ni uko babona Bibiliya nk’ikomeye, baba bavuga bati iki gitabo gikomeye ko ntaho gihuriye n’imibereho yanjye, kuki ngomba kugitaho umwanya wanjye?”
Muri iki gihe McAfee ni umuyobozi n’umuryango uherutse gufungura inzu ndangamurage ya Bibiliya i Washington, D.C. Iyo nzu ndangamurage binyuze mu ikoranabuhanga ifasha urubyiruko kwitabira gusoma Bibiliya no kuyisobanukirwa bityo bikabafasha kubaho mu buzima Imana ibasaba kubamo.
Umugabo we Michael, ni umwe mu bayobozi b’iyo nzu ndangamurage ya Bibiliya, atangaza ko urubyiruko ruhugiye kuri internet mu gihe we abona hari icyuho mu rubyiruko ku bijyanye no gusoma no gusobanukirwa Bibiliya, ariko akaba afite icyizere ko iyi gahunda batangije urubyiruko ruzayikunda.
Umuryango wa McAfee uvuga ko iyo nzu ndangamurage ya Bibiliya igamije gukangurira urubyiruko kongera kunyoterwa ijambo n’Imana, ariko kandi bakavuga ko byose bitangirira mu rugo, aho umubyeyi atangirira kumenyereza umwana kwiga Bibiliya kugirango ubwo azaba ageze mu gihe cyo kwishakira ibyo asoma, atazibagirwa ko Bibiliya ari igitabo cy’ingenzi mu buzima bwe.
Inama McAfee atanga ni uko : “Ababyeyi bakwiye kujya basangira n’abana babo ibyo kwizera, bakabafasha gusoma ibyanditswe byera ari nako babafasha gusobanukirwa n’ibyo Imana ibashakaho.”
Avuga ko mu gihe ababyeyi barimo batoza umwana wabo gusoma Bibiliya badakwiye kwirengagiza kumujyana mu rusengero kuko ngo gusomera Bibiliya mu rusengero ni ingenzi cyane.
Kujyana umwana mu rusengero ngo bituma muri we agira umuco wo kwigira Bibiliya hamwe n’abandi, ni muri urwo rwego rero kurerera umwana mu rusengero bimufasha kugira imico myiza ishingiye ku ijambo ry’Imana.


text:
Abaturage basenyewe amazu yubatswe atubahirije igishushanyo mbonera mu murenge wa Runda, baravuga ko nyuma yo gusenyerwa, barimo kurara mu matongo banyagirwa, bikaba byatumye abana babo barwara umusonga.
Icyumweru kirashize ubuyobozi butangiye gusenya amazu yubatswe muri Runda buryo Leta yita ubw’ akajagari. Ni igikorwa gikomeza gusa abamaze gusenyerwa bavuga ko barara mu matongo, abana babo bataye amashuri, ngo ntibafite uburyo bwo guteka n’ ibindi bibazo binyuranye.
Aba baturage bavuga bibagoye cyane kuba barimo gusenyerwa amazu mu gihe cy’ imvura bigatuma abana babo barwara umusonga kubera imbeho.
Abaganiriye na Radio one dukesha iyi nkuru baribaza niba ikosa rikwiye gukosozwa irindi.
Umwe yagize ati “ Urabona imvura yose ejo yaguye yaducikiyeho n’ abana bacu hano(mu itongo), ni ukuvuga ngo abana babyutse barwaye umusonga twazindutse tubajyana kwa muganga.”
Uyu mubyeyi w’ umugabo yakomeje avuga ko bafashe abana babo bakajya kubacumbikisha mu baturanyi ikintu yise kubaragiza.
Ati “Twafashe abana bacu tujya kubaragiza mu baturanyi twebwe abagabo tuguma kurara mu matongo yacu”
Umubyeyi w’ umugore yagize ati “Abana se nyine ko ureba badusohoye no mu mvura ntibabagirire impuhwe! Guteka se turatekera he ko n’ amababura bayahiritseho inzu agasenyuka. Ihererezo nyine ni uko tuguma muri iri tongo ryacu none se turimuka tujyahe ko nta handi bari kutwereka tujya”.
Uyu mubyeyi w’ umugore yahise afatwa n’ ikiniga atangira kurira avuga ati “Nta mafaranga dufite yo kongera kujya gukodesha”
Epimaque Rwandenze, Umunyamabanga nshingwa bikorwa w’ akagari ka Ruyenzi yavuze ko bagiye kureba abadafite ubushobozi bakabakodeshereza ukwezi kumwe cyangwa abiri.
Yagize ati “Izisigara ni az’ abubatse mbere ariko nazo ntabwo zizahaguma kuko ni mu manegeka, bagomba kwimurwa kimwe n’ abandi Banyarwanda bose bave mu maneka”
“Gusa n’ abangaba twasenyeye twari twarabibateguje mbere y’ igihe, cyokora turareba abadafite ubushobozi mu buryo bugaragara. Maze kuvugana n’ ubuyobozi bunkuriye ngo tubashakire aho tuba tubakodeshereje nk’ ukwezi kumwe cyangwa abiri.”
Akomeza avuga ko abasenyewe atari abaturage kavukire ba Kamonyi ati “Ntabwo ari abaturage bacu kavukire , ngo tuvuge ngo twaramwirengagije. Hano mu kagari kacu tujya twubakira abatishoboye. Twakabaye twarababaruye nk’ abaturage badafite aho baba ariko ni abaturage barimo kuva iyo ngiyo za Kigali bakaza guteza akajagari hano.”
Aya mazu arimo gusenywa yiganjemo ayubatswe n’ abaturage baciye ubuyobozi murihumye mu gihe cy’ itora rya Perezida w’ u Rwanda muri Kanama 2017.
Amazu agomba gusenywa yose hamwe ni 17 hatabariwemo ayabaturage kavukire bagomba kwimurwa kuko bakava mu manegeka.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
ntibaciye, ubuyobozi muri humye, ahubwo ni byabindi bahora bavuga abayobora, inzego zibanze, baturanye nabo bubatse amatora ntiyahumye abayobozi amaso ngo ntabone ko iruhande rwe, hari kubakwa! ! ni ruswa baba babahaye noneho basabye, ko uwemera, ko yayitanze yajjya akurikiranwa ubu ahubwo bazajya bayirya; bazi ko ntawe uzabivuga, ngo atikoraho,


text:
Inda z’ishyamba zizwi nka ‘Thaumastocoris Peregrinus’ zikunze gufata ibiti byo mu bwoko bw’inturusu ariko ngo hari amoko amwe n’amwe yazo zidapfa gufata harimo ayitwa Maidenii n’andi akunda ahantu haba ubukonje bwinshi.
Utu dusimba ngo dufite inkomoko mu bihugu inturusu zaturutsemo birimo Australia n’ahandi higanje amashyamba menshi yazo.
Inda zivuka mu magi mato cyane agenda mu muyaga ndetse abakora ubushakashatsi mu mashyamba bashobora kugira uruhare mu ikwirakwizwa ryazo.
Ikwirakwira ryazo rinafitanye isano n’imihindagurikire y’ikirere kuko uko ubushyuhe bwiyongera ni ko igiti kigira ubudahangarwa bucye bwo kurwanya indwara.
Kugeza ubu tumaze kugaragara hafi mu turere twose tugize igihugu, tukagira ubukana mu dukunze kuvamo izuba ryinshi nko mu Ntara y’Iburasirazuba.
Abaturage baganiriye na IGIHE bafite amashyamba mu Ntara y’Amajyepfo, bavuze ko bafite impungenge z’uburyo utu dusimba twangiza inturusu tukazibuza gukura.
Umwe wo mu Karere ka Nyaruguru yagize ati “Ni ikibazo gikomeye kiruhije gukemuka, ibiti byafashwe usanga nta mababi bifite, bigera aho biba bitagifite imitwe ku buryo byakomeza gukura. Iyo ubitemye nyuma yo gushibuka ntumenya aho za nda ziturutse zigahita zongera zigafata ibyatoshyeho.”
“Kurandura amashyamba yose biragoye, inda zimaze gukwira hose. Ibiti bisa n’ibyumye, imisozi yose yaratukuye. Ubusanzwe amashyamba ni yo ubukungu bwo mu giturage bwari bushingiyeho, none ntituzi aho tuzerekera.”
Uyu muturage yavuze ko mu mezi ashize ubwo havaga izuba ryinshi zari zitangiye kwadukira ibishyimbo nubwo zitabiryaga ariko ngo nta wabashaga kurya umushogoro.
“Inda ntiziragera aho zihungabanya umusaruro dukura mu mashyamba”
Umuyobozi w’Ikigo gishinzwe kubungabunga amazi n’amashyamba, Ngabonziza Prime, mu kiganiro yagiranye na IGIHE, yatangaje ko inda zitaregera aho zihungabanya umusaruro w’amashyamba.
Yagize ati “Ntaho wasanga hegitari yose yibasiwe n’udukoko, tugenda dufata ibiti bimwe cyane cyane mu turere tudakunze kubonekamo imvura nyinshi. Nta mpungenge nyinshi dufite ko dushobora gufata igihugu cyose ngo amashyamba y’inturusu arangire mu Rwanda.”
Ngabonziza yakomeje avuga ko kuva inda zigaragaye mu Rwanda, hakozwe ubushakashatsi ku bufatanye n’Ikigo gishinzwe ubuhinzi mu Rwanda, RAB zoherezwa mu Bwongereza ngo harebwe ubwoko bwazo n’uburyo zarwanywa.
Bimwe mu byavuye muri ubu bushakashatsi harimo ko akenshi inda zifata amashyamba adafite ubudahangarwa, adakoreye neza ndetse ari ahantu hadafite amazi ahagije.
Ibi byatumye mu gihe hataraboneka umuti uhangana na zo, Ikigo gishinzwe amazi n’amashyamba ubu cyaratangiye kwigisha abaturage gufata neza amashyamba, bayakorera, bacamo imiringoti ifata amazi no kugabanyamo ibihuru byangiza ibyari gutunga amashyamba, bigatuma n’utu dusimba tubona aho twororokera.
Umuti wica utu dukoko nturaboneka
Ngabonziza yasobanuye ko inda atari kimwe na nkongwa iherutse kugaragara mu bihingwa birimo ibigori ahabonetse nibura imiti ibasha kwifashishwa mu kuyirwanya, kuko imiti ikoreshwa mu mashyamba itabasha kuzica ndetse igira ingaruka ku buzima bw’umuntu.
Yagize ati “ Ntabwo ari nka twa dukoko dutera mu mirima y’ibigori cyangwa mu yindi myaka, uba ushobora gutera umuti bigahita bigenda ntihagire icyo byangiza ku buzima bwa muntu. Umuti uhari iyo ukoreshejwe ushobora kugira ingaruka zitari nziza ku buzima bw’abantu. Ushobora kuwutera ukamanuka ukajya mu mazi ukayangiza cyangwa ukica udukoko ariko ukangiza igiti cyose.”
Uyu muyobozi yakomeje avuga ko igikorwa cyo gushaka imiti ya nyayo gikomeje ariko hashyizweho gahunda y’uko amashyamba agomba guterwa, kwitabwaho no gusarurwa hirya no hino mu gihugu nka bumwe mu buryo bwo kurwanya inda.
Hari kandi gahunda yo gushaka ibiti bidakunda gufatwa n’iyi ndwara bigasimbura ibyarwaye no kongera ibiti bitari inturusu mu gihugu.
U Rwanda rufite amashyamba ari kuri 29% by’ubuso bwarwo. Amashyamba y’abaturage yihariye 68%. Ubuso buriho amashyamba arwaye inda ntibuzwi kuko ngo ntaho wasanga ishyamba ryose ryarangiritse ahubwo harwara igiti kimwe kimwe.